Canllawiau gwasanaethau gwaith ieuenctid: coronafeirws [HTML] | LLYW.CYMRU\nCanllawiau gwasanaethau gwaith ieuenctid: coronafeirws [HTML]\nLawrlwytho'r dudalen hon fel PDF . Maint Ffeil 145 KB.\nMaint Ffeil 145 KB. Efallai na fydd y ffeil hon yn gyfan gwbl hygyrch.\nLlywio gwaith cynllunio a’r broses benderfyniadau\nCanllawiau gweithredol ar gyfer gwasanaethau gwaith ieuenctid\nMae'r canllawiau hyn ar gyfer y sawl sy'n rhan o'r broses o ddarparu gwasanaethau gwaith ieuenctid ym mhob rhan o'r sector gwirfoddol, awdurdodau lleol, neu mewn partneriaeth yng Nghymru. Eu nod yw eu cefnogi i gynllunio eu gwasanaethau mewn ffordd ddiogel i gynyddu neu leihau gweithrediadau, fesul cam, ac yn unol â chyd-destun iechyd y cyhoedd. At ddiben y ddogfen hon, gwasanaethau gwaith ieuenctid yw'r rheini sy'n defnyddio dulliau gweithredu gwaith ieuenctid i alluogi pobl ifanc i ddatblygu mewn modd cyfannol, gan gydweithio â nhw i hwyluso eu datblygiad personol, cymdeithasol ac addysgol, i'w galluogi i ddatblygu eu llais, eu dylanwad a'u lle mewn cymdeithas ac i gyflawni eu potensial llawn (Safonau Galwedigaethol Cenedlaethol). Maent wedi'u datblygu yng nghyd-destun ein nodau strategol ar gyfer gwaith ieuenctid yng Nghymru. Mae'r canllawiau hyn yn gyffredinol eu natur a dylid eu trin fel canllaw. Os bydd unrhyw wrthdaro rhwng unrhyw ddeddfwriaeth gymwys (yn cynnwys y ddeddfwriaeth iechyd a diogelwch) a'r canllawiau hyn, y ddeddfwriaeth gymwys fydd drechaf.\nOs yw eich gwasanaeth chi’n gweithredu yng Nghymru, rhaid ichi ddilyn y canllawiau a gyhoeddwyd gan Lywodraeth Cymru, hyd yn oed os yw eich prif swyddfa neu rai o’ch gwasanaethau eraill yn gweithredu mewn rhannau eraill o’r DU.\nDylid darllen y canllawiau hyn ochr yn ochr â’r cyfyngiadau sydd ar waith yng Nghymru ar hyn o bryd.\nMae ein cynllun diwygiedig i reoli’r coronafeirws ar gael i’w ddarllen, sy’n rhoi darlun cyffredinol o’r newidiadau y bwriedir eu cyflwyno, yn amodol ar y sefyllfa o ran iechyd y cyhoedd. Mae’r cynllun, sy’n ystyried y rhaglen frechu a phrif amrywiolyn Caint, yn amlinellu sut rydym yn bwriadu symud drwy’r lefelau rhybudd a sut y gallwn helpu pobl a busnesau i gynllunio i’r dyfodol, wrth inni barhau i gymryd pob gofal wrth ddatgloi’r cyfyngiadau cyfredol yn ofalus.\nByddwn yn ailedrych ar y cynllun hwn ar ôl i bob oedolyn cymwys gael cynnig y brechlyn – rydym yn disgwyl i hyn ddigwydd erbyn diwedd Gorffennaf – pan fydd mwy o dystiolaeth a data am ei effaith ar gael.\nGwneir unrhyw benderfyniad i gynyddu neu leihau gweithrediadau gan bob sefydliad unigol sy’n darparu gwasanaethau ieuenctid, boed yn y sector gwirfoddol neu dan arweiniad awdurdod lleol, ac ar draul y sefydliadau hynny. Er bod y ddogfen hon yn cynnig canllaw defnyddiol, rhaid i unrhyw benderfyniadau a wneir gyd-fynd â deddfwriaeth gymwys, yn cynnwys deddfwriaeth sy'n gysylltiedig â COVID-19, dogfennau canllaw statudol, ynghyd â pholisïau a gweithdrefnau eich sefydliad eich hun.\nNid yw'r canllawiau hyn yn hollgynhwysfawr, nac yn gyfarwyddiadol, ond maent yn cynnig egwyddorion lefel uchel i'w hystyried. Mae'n ddogfen weithredol a gaiff ei diweddaru yn ôl y gofyn, os bydd cyd-destun iechyd y cyhoedd a chanllawiau diweddaraf y llywodraeth yn newid.\nBwriedir i'r ddogfen hon gynnwys y cyfraniadau a wneir gan y sector gwirfoddol a gwasanaethau gwaith ieuenctid awdurdodau lleol ac adlewyrchu'r cyfraniadau hynny. Os bydd unrhyw ansicrwydd, dylid ystyried bod cyfeiriadau at y gweithlu yn cynnwys gweithwyr proffesiynol gwirfoddol a chyflogedig.\nYmhellach, ac fel gyda phob gwasanaeth sydd â'r nod o gefnogi pobl ifanc, mae eu llais a'u cyfranogiad yn allweddol. Felly, ni fwriedir i'r ddogfen hon ddisodli'r angen i bob gwasanaeth gwaith ieuenctid ymgysylltu â llais a safbwyntiau'r bobl ifanc maent yn cydweithio â nhw a'u hymgorffori yn eu cynlluniau datblygol ar gyfer darparu gwasanaethau.\nDylid darllen y canllawiau hyn ochr yn ochr â'r wybodaeth ategol yn Atodiad A, sy'n darparu rhestr wirio i gefnogi gwaith cynllunio.\nMae gwasanaethau gwaith ieuenctid yn cynnig ymyriadau ataliol hanfodol ac maent yn cyfrannu'n helaeth at yr ymdrechion i adfer ac ailadeiladu ar ôl COVID-19 yng Nghymru. Mae gwaith ieuenctid yn cynnig llefydd diogel i bobl ifanc, ac yn atgyfnerthu eu cydberthnasau â'u cyfoedion ac oedolion y gellir ymddiried ynddynt, gan hyrwyddo eu hawliau a'u cyfrifoldebau. Mae hefyd yn helpu pobl ifanc i fagu hyder, meithrin sgiliau, a chynnal eu hiechyd corfforol a meddyliol. Mae'r ymarfer a'r dulliau gweithredu a ddefnyddir mewn gwaith ieuenctid yn gosod esiampl o'r disgwyliadau a'r ymddygiadau a nodir yn Neddf Llesiant Cenedlaethau'r Dyfodol (2015), yn cyfrannu at y nodau llesiant, ac yn cyflawni yn unol â'r egwyddorion datblygu cynaliadwy. Mae'r canllawiau hyn wedi arloesi o ran dulliau gweithredu i gyflawni gwaith ieuenctid drwy ddulliau allgymorth a digidol ers i'r cyfyngiadau symud gael eu rhoi ar waith, ac wedi cefnogi pobl ifanc mewn amrywiaeth o leoliadau. Eu nod bellach yw cefnogi gwasanaethau gwaith ieuenctid i gynllunio ar gyfer cynyddu gweithrediadau yn raddol mewn modd sy'n ddiogel mewn perthynas â COVID-19 ac yn unol â chyd-destun presennol iechyd y cyhoedd.\nNid y ffaith bod angen wedi’i nodi i gynyddu gwaith ieuenctid yw'r unig ffactor wrth asesu a chytuno a ellir cynyddu gweithrediadau. Yn wir, mae'n llawer mwy tebygol i'r penderfyniad hwn gael ei lywio gan y mathau o weithgareddau sydd dan sylw, defnyddwyr y gwasanaethau ac ym mha leoliad y mae’r gweithgareddau yn digwydd. O ganlyniad, wrth wneud unrhyw benderfyniad ynghylch cynyddu gweithrediadau, efallai y bydd angen ichi ystyried ac adlewyrchu'r gofynion a nodir mewn dogfennau canllaw eraill a'r ddeddfwriaeth berthnasol sy'n rheoli'r gwaith o'u cyflawni. Mae hyn yn cynnwys ystyried y grŵp oedran y mae eich gwasanaeth yn debygol o’i gefnogi, a’r rheoliadau cyfredol mewn perthynas â’r grŵp oedran hwnnw. Mae’n bosibl y bydd yna gryn wahaniaethau rhwng yr hyn sy’n briodol i blant a phobl ifanc 11-17 oed a’r rheini sy’n 18-25. Mae gwasanaethau gwaith ieuenctid yng Nghymru yn amrywiol ac ni ellir adlewyrchu'n gywir yr holl fodelau cyflawni na rhoi cyfrif amdanynt mewn un dull gweithredu cyffredinol.\nEr enghraifft, gall model cyflawni dewisol gwasanaeth gwaith ieuenctid gynnwys chwaraeon, gall fod wedi'i leoli mewn canolfan gymunedol, neu gall gynnwys gwaith grŵp gyda phobl ifanc dros nifer benodol. Yn yr achosion hyn, yn ogystal â'r canllawiau hyn, byddai hefyd angen i chi ystyried canllawiau sy'n benodol i’r sector a chyngor ar gadw pellter cymdeithasol:\nCadw pellter cymdeithasol (Y gyfraith, canllawiau a chwestiynau cyffredin)\nFelly, nid yw'r hyn sy'n ymddangos yn yr adran ganlynol yn hollgynhwysfawr, a bydd yn dibynnu ar y math o wasanaeth rydych yn bwriadu ei ddarparu. Fodd bynnag, gall eich helpu i addasu eich model cyflawni, drwy eich cyfeirio at ddogfennau canllaw perthnasol sy'n rheoli sectorau a chyd-destunau gwahanol, a'ch helpu i benderfynu beth allai fod yn addas i chi. Rhaid i unrhyw benderfyniad i gynyddu gweithrediadau gydbwyso risgiau trosglwyddiad cynyddol yn ofalus â'r risgiau sy'n gysylltiedig â pheidio â gweithredu neu beidio â chyflwyno gweithgaredd â phobl ifanc, yn cynnwys y bobl ifanc fwyaf agored i niwed neu sydd wedi'u hymyleiddio fwyaf.\nPwy sy'n gwneud y penderfyniad ar gynyddu gweithrediadau?\nYng nghyd-destun presennol iechyd y cyhoedd, ac ar y cam hwn o leddfu'r cyfyngiadau symud, gwasanaethau gwaith ieuenctid y sector gwirfoddol ac awdurdodau lleol sy’n gyfrifol yn unigol am wneud penderfyniadau ar gynyddu unrhyw weithrediadau mewn perthynas â'r gwasanaethau a ddarperir ganddynt. Nhw sydd hefyd yn gyfrifol am wneud penderfyniadau ar gynyddu'r defnydd o unrhyw leoliadau, canolfannau neu adeiladau maent yn bwriadu eu defnyddio ac sy'n eiddo iddynt. Drwy gymryd cyfrifoldeb am y penderfyniadau hyn, dylent sicrhau eu bod yn gyfarwydd ag unrhyw ofynion deddfwriaethol/iechyd a diogelwch a roddir arnynt, gan sicrhau eu bod wedi cymryd camau i fodloni'r gofynion hyn, a bod eu cynnig yn ddiogel mewn perthynas â COVID.\nByddai angen i unrhyw wasanaethau gwaith ieuenctid sy'n defnyddio rhan o Ganolfan Gymunedol ystyried y canllawiau hyn a chydgysylltu â Rheolwyr Canolfannau Cymunedol, a fyddai'n gorfod ystyried y canllawiau ar gyfer Canolfannau Cymunedol, y gweithgaredd arfaethedig, a gofyn am ganiatâd yr awdurdod lleol. Bydd gwasanaethau sy'n llogi lleoliadau sector preifat i gynnal gweithgareddau yn gallu gwneud hynny, cyhyd â bod y sefydliad maent yn llogi ganddo yn gweithredu yn unol â'r canllawiau sy'n benodol ar gyfer ei sector a gofynion cyffredin mewn perthynas â chadw pellter cymdeithasol a bod y gweithgaredd arfaethedig yn ddiogel mewn perthynas â COVID. Gall unrhyw wasanaeth gwaith ieuenctid wneud gwaith allgymorth yn yr awyr agored ar gyfer yr unigolion hynny sydd fwyaf agored i niwed, ar yr amod ei fod yn bodloni gofynion cyffredinol mewn perthynas â chadw pellter cymdeithasol ac yn gweithredu mewn ffordd sy'n ddiogel mewn perthynas â COVID.\nMae gwasanaethau gwaith ieuenctid yn amrywiol ac efallai y byddant yn ymddangos hyd yn oed yn fwy gwahanol wrth i'r cyfyngiadau symud gael eu llacio. Mae'r amrywiaeth hon yn ei gwneud yn ofynnol i sefydliadau ystyried eu modelau cyflawni arfaethedig yng nghyd-destun eu hamgylchiadau unigryw, yn ogystal ag ochr yn ochr ag unrhyw rwymedigaethau sydd arnynt fel rhan o gyfyngiadau neu ddeddfwriaeth COVID-19, i sicrhau eu bod yn gweithredu'n ddiogel. Oherwydd yr amrywiaeth hon, ni fydd y ddogfen hon yn cynnig un dull sy'n addas i bawb. Yn hytrach, mae'n ceisio dwyn ynghyd feysydd allweddol y gallech fod am eu hystyried fel mesurau gofynnol er mwyn helpu i sicrhau bod eich cynigion yn ddiogel mewn perthynas â COVID-19, ac mae'n cynnig rhestr wirio i'ch helpu i gynllunio (Atodiad A).\nYmgysylltu â phobl ifanc, y gweithlu a phartneriaid\nBydd prosesau cyfathrebu ac ymgysylltu clir, a mabwysiadu dulliau gweithredu cyfranogol lle y bo'n briodol, yn allweddol er mwyn deall sut mae pobl ifanc yn teimlo a'r hyn y maent am ei weld fel rhan o unrhyw gamau arfaethedig i gynyddu gweithrediadau. Gall eu helpu i ddeall yn well y wyddoniaeth sy'n gysylltiedig â COVID-19, ynghyd â'u rôl o ran lleihau'r risg o'i drosglwyddo. At hynny, unwaith y bydd model cyflawni wedi dechrau cael ei sefydlu, bydd prosesau ymgysylltu da yn helpu i rannu unrhyw gamau ychwanegol rydych yn eu cymryd i ddiogelu eu llesiant, yn ogystal â sicrhau bod unrhyw reolau neu weithdrefnau newydd yn glir. Gallai hyn gynnwys egluro'r ffordd y gall pobl ifanc nodi bod ganddynt ddiddordeb mewn bod yn bresennol, a'r ffordd y byddwch yn ymateb i bobl ifanc sy'n cyrraedd yn ddirybudd. Bydd hyn yn eich helpu i gynllunio'n well ar gyfer yr hyn rydych yn ei gynnig ac yn sicrhau bod aelodau o staff ar gael. Bydd hefyd yn sicrhau eu bod yn ymwybodol o'r gweithdrefnau neu'r camau a gymerir os bydd rhywun yn mynd yn sâl.\nDylid addasu'r egwyddorion hyn gyda rhanddeiliaid eraill er mwyn sicrhau bod eu lleisiau'n cael eu clywed a'u bod yn teimlo eu bod yn rhan o'r broses o gynllunio a gwneud penderfyniadau, yn cynnwys staff, gwirfoddolwyr, rheolwyr, ymddiriedolwyr a phartneriaid allweddol eraill.\nDylech gytuno ar brotocolau traws-sefydliadol a'u rhoi ar waith os bydd y cyfleusterau'n cael eu rhannu â sawl partner. Yn olaf, dylech gydgysylltu â darparwyr yswiriant perthnasol i sicrhau bod gennych yswiriant priodol, a dylai pob sefydliad unigol gymryd cyfrifoldeb am hyn.\nCyfrifoldebau allweddol ac egwyddorion craidd\nMae gan bawb gyfrifoldeb i ddeall eu rôl o ran helpu i leihau'r risg o drosglwyddo COVID-19. Dylai gwasanaethau gwaith ieuenctid ystyried eu cyfrifoldebau fel cyflogwyr. Rhaid i fusnesau y caniateir iddynt weithredu, neu safleoedd y caniateir iddynt agor, wneud hynny mewn ffordd ddiogel sy’n cydymffurfio â rheoliadau COVID, yn ogystal â rhwymedigaethau cyfreithiol eraill a osodir ar gyflogwyr (megis deddfwriaeth iechyd a diogelwch).\nGall fod gan wasanaethau gwaith ieuenctid hefyd ddyletswydd gofal i wirfoddolwyr i sicrhau, cyn belled ag y bo'n rhesymol ymarferol, na ddônt i gysylltiad â risgiau o ran eu hiechyd a’u diogelwch a'u bod yn cael yr un lefel o ddiogelwch â gweithwyr cyflogedig a hunangyflogedig. Ceir gwybodaeth gan y llywodraeth am wirfoddoli yn ystod pandemig y coronafeirws a sut i helpu'n ddiogel. Dylai cyflogwyr a sefydliadau sydd â gwirfoddolwyr ac unigolion eraill sy’n eithriadol o agored i niwed yn glinigol (yn arfer hunanwarchod) a phobl sydd mewn categori risg uwch sicrhau eu bod yn parhau i ddilyn cyngor y llywodraeth ar gadw pellter cymdeithasol.\nDylai unrhyw gynlluniau i ailagor gyd-fynd â chanllawiau COVID craidd iechyd y cyhoedd mewn perthynas ag iechyd, hylendid a chadw pellter cymdeithasol, a chanllawiau ar gadw'n ddiogel yn y gwaith, er mwyn sicrhau bod cyflogeion a chydweithwyr yn ddiogel i ddychwelyd i'r gwaith\nMae gan unrhyw un sy'n rheoli safle annomestig (fel canolfan gymunedol, neuadd bentref neu neuadd gymunedol) gyfrifoldebau cyfreithiol o dan ddeddfwriaeth iechyd a diogelwch neu ddyletswyddau gofal. Dylent gymryd mesurau rhesymol i sicrhau bod y safle, y mynediad i'r safle, ac unrhyw gyfarpar neu sylweddau a ddarperir yn ddiogel i'r bobl sy'n eu defnyddio, cyn belled ag y bo'n rhesymol ymarferol. Bydd hefyd angen i ddarparwyr gwasanaethau gwaith ieuenctid ystyried pa gyfrifoldebau cyfreithiol y gallai fod ganddynt, o dan reoliadau COVID, i gynnal gweithgareddau mewn lleoliadau eraill, yn cynnwys yn yr awyr agored neu mewn lleoliadau a gaiff eu llogi. Bydd angen i ddarparwyr gynnal asesiadau risg addas a digonol a sefydlu mesurau sy’n cydymffurfio â rheoliadau COVID.\nEr mwyn eich helpu i benderfynu pa gamau y dylid eu cymryd i gynyddu gweithrediadau, dylid cynnal asesiad risg COVID-19, gan ystyried y canllawiau craidd ar gadw pellter cymdeithasol a'r pwyntiau a nodir isod – gweler y canllawiau ar gwblhau asesiad risg.\nDylai'r sawl sy'n gyfrifol am leoliad neu am weithgareddau gwasanaeth ieuenctid gynnal eu hasesiad risg eu hunain, gan ystyried unrhyw ganllawiau sy'n berthnasol i'w gweithgaredd neu sector penodol.\nCadw pellter cymdeithasol a phennu capasiti\nDylid rhoi mesurau ar waith i sicrhau bod pawb sy'n defnyddio lleoliadau yn dilyn y canllawiau diweddaraf ar gadw'n ddiogel a chadw pellter cymdeithasol. Dylech ystyried a nodi'r mesurau lliniaru y byddwch yn eu cyflwyno yn eich asesiad risg.\nOs ydych yn ystyried agor safle ffisegol, bydd maint ac amgylchiadau'r adeilad yn dylanwadu ar uchafswm nifer y bobl a nifer y gweithgareddau y gellir eu caniatáu wrth gadw pellter cymdeithasol. Wrth ddiffinio nifer y bobl a all fynychu'n rhesymol gan ddilyn y canllawiau cadw pellter, dylid ystyried yr holl arwynebedd llawr yn ogystal â phwyntiau cyfyng ac ardaloedd prysur (e.e. mynedfeydd ac allanfeydd) a lle y bo'n bosibl dylid cyflwyno llwybrau amgen neu unffordd.\nDylai asesiad risg bennu uchafswm nifer y bobl y gellir eu caniatáu mewn lleoliad, neuadd neu safle a gaiff ei logi wrth gadw pellter cymdeithasol yn unol â'r canllawiau perthnasol. Dylai hefyd nodi mannau risg uchel yn yr adeilad a chamau lliniaru i fynd i'r afael â'r risgiau a nodwyd. Dylai'r sawl sy'n bwriadu cynyddu gweithrediadau hefyd ystyried pa newidiadau y gallai fod eu hangen i sicrhau y gellir cael mynediad i'r adeilad a'i ddefnyddio'n ddiogel. Gall y rhain gynnwys:\nDefnyddio sawl allanfa a mynedfa - cyflwyno llif unffordd i mewn ac allan o'r safle, gyda marciau llawr neu arwyddion priodol. Dylai unrhyw newidiadau i fynedfeydd, allanfeydd a chiwiau ystyried yr angen i wneud addasiadau rhesymol i'r sawl sydd eu hangen, fel pobl ag anableddau.\nRheoli amseroedd cyrraedd a gadael - grwpiau gwahanol er mwyn lleihau tagfeydd wrth allanfeydd a mynedfeydd.\nRheoli ciwiau - dylid rheoli llif grwpiau i mewn ac allan o'r safle yn ofalus er mwyn lleihau'r risg o dagfeydd. Gall fod angen cyflwyno systemau ciwio gan gadw pellter cymdeithasol.\nDefnyddio ardaloedd yn yr awyr agored - mae gweithgareddau a gynhelir yn yr awyr agored yn llawer mwy diogel na rhai a gynhelir dan do ac, oherwydd hyn, dylai sefydliadau ddefnyddio ardaloedd yn yr awyr agored lle y bo'n bosibl, yn unol â’n cyfyngiadau cyfredol. Wrth ddarparu gwasanaethau gwaith ieuenctid yn yr awyr agored, dylech sicrhau eich bod yn dilyn y canllawiau sy'n berthnasol ar gyfer eich gweithgaredd a sicrhau bod protocolau cadw pellter cymdeithasol ar waith bob amser. Gall y canllawiau chwaraeon a hamdden eich helpu i gynllunio hyn.\nAwyru mewn ardaloedd dan do - dylid cynnal gweithgareddau dan do mewn ardaloedd o'r adeilad sy'n cael digon o aer ac agor drysau neu ffenestri pan fo hynny'n bosibl.\nDylai'r rheini sydd am ddefnyddio gwasanaeth gwaith ieuenctid ystyried pa mor bell y mae angen iddynt deithio a sut y byddant yn teithio i'r adeilad ac oddi yno yn ddiogel. Dylai aelodau o'r un aelwyd deithio gyda'i gilydd. Wrth gludo pobl ifanc i weithgaredd ac oddi yno lle mai dyna'r unig ffordd o ddarparu'r gwasanaeth, dylid rhoi ystyriaeth lawn i ganllawiau cadw pellter cymdeithasol a'r defnydd priodol o fasgiau wyneb. Gellir dod o hyd i gyngor Llywodraeth Cymru ar deithio'n ddiogel yma.\nDylid cadw toiledau cludadwy a thoiledau y tu mewn i safleoedd ar agor a'u rheoli'n ofalus er mwyn lleihau'r risg o drosglwyddo COVID-19. Gellir dod o hyd i ganllawiau yma ar sut i ddarparu toiledau diogel i'w defnyddio gan y cyhoedd.\nDatblygwyd canllawiau i'r sector lletygarwch ac maent ar gael yma. Maent yn cynnwys canllawiau ar gyfleusterau arlwyo a all fod yn ddefnyddiol.\nOs bydd adeiladau wedi bod ar gau neu wedi cael eu defnyddio'n llai aml yn ystod cyfnod pandemig COVID-19, gall dŵr llonydd gronni mewn systemau dŵr am nad ydynt wedi cael eu defnyddio, gan gynyddu'r risg o glefyd y llengfilwyr. Gellir dod o hyd i ganllawiau'r Awdurdod Gweithredol Iechyd a Diogelwch ar reoli dŵr a chlefyd y llengfilwyr yma.\nHylendid glanhau a rheoli haint\nMae unrhyw un sy’n gyfrifol am safle sydd ar agor yn ystod argyfwng COVID o dan ddyletswydd i gymryd mesurau rhesymol i gadw’r risg o ddod i gysylltiad â’r coronafeirws mor isel â phosibl. Mae hyn yn cynnwys dyletswydd i:\ngymryd pob mesur rhesymol i sicrhau bod pellter o ddwy fetr yn cael ei gadw rhwng unigolion (ac eithrio’r rheini sydd o’r un aelwyd)\ncymryd mesurau rhesymol eraill i gadw’r risg o ddod i gysylltiad â’r feirws mor isel â phosibl (ee sicrhau hylendid ac osgoi trosglwyddo’r feirws wyneb yn wyneb)\ndarparu gwybodaeth i’r rheini sy’n dod i mewn i’r safle ynghylch sut i gadw’r risg mor isel â phosibl (ee drwy arwyddion a phosteri)\nRhwng pobl sydd mewn cysylltiad agos â'i gilydd a thrwy ddefnynnau a gynhyrchir pan fydd person sydd wedi'i heintio yn peswch neu'n tisian y caiff COVID-19 ei drosglwyddo'n bennaf. Gellir ei ledaenu hefyd drwy ddod i gysylltiad ag arwyneb neu wrthrych sydd â'r feirws arno.\nMae glanhau hyd at safon briodol yn helpu i leihau lledaeniad y coronafeirws (COVID-19). Dylid sefydlu trefn lanhau yn seiliedig ar yr asesiad risg a'r defnydd a wneir o'r adeilad. Bydd angen glanhau ardaloedd sy'n cael eu defnyddio'n aml ac unrhyw beth a gaiff ei gyffwrdd yn aml, yn enwedig os caiff ei gyffwrdd gan lawer o bobl, yn amlach nag arfer. Gellir dod o hyd i ganllawiau ar lanhau hyd at y safon briodol yma. Os byddwch yn glanhau am fod achos hysbys neu achos a amheuir o COVID-19 yn eich gweithle, dylech ddilyn y canllawiau yma.\nHylendid a gorchuddion wyneb\nMae ymarfer hylendid dwylo da yn bwysig. Dylai fod sebon a dŵr ar gael i'r rheini sy'n defnyddio'r cyfleusterau olchi eu dwylo am o leiaf 20 eiliad neu dylid cynnig hylif diheintio dwylo iddynt wrth gyrraedd a gadael yr adeilad ac ar ôl peswch, tisian, chwythu eu trwyn neu ar ôl bod mewn ardal gyhoeddus. Gallai gwasanaethau gwaith ieuenctid hefyd ystyried:\narwyddion a phosteri i wella ymwybyddiaeth o ddulliau golchi dwylo da, yr angen i olchi dwylo'n amlach, cyngor ar osgoi cyffwrdd â’ch wyneb ac i beswch neu disian i mewn i hances a'i rhoi mewn bin yn ddiogel, neu i'ch braich os nad oes gennych hances wrth law\ndarparu hylif diheintio dwylo mewn sawl lleoliad, fel ardaloedd derbynfa, yn ogystal ag ystafelloedd ymolchi\ndarparu cyfleusterau sychu dwylo (tywelion papur neu sychwyr trydanol)\nMae’n orfodol i bawb dros 11 oed wisgo gorchudd wyneb mewn ardaloedd cyhoeddus dan do ac ardaloedd dan do eraill nad ydynt yn agored i’r cyhoedd os na ellir cadw pellter o 2 fetr, oni bai bod unigolyn wedi’i eithrio. Mae hyn yn berthnasol i staff a phobl ifanc. Gellir dod o hyd i ragor o wybodaeth am orchuddion wyneb i gyflogwyr a rheolwyr safleoedd yma. Mae canllaw arall ar orchuddion wyneb ar gyfer y cyhoedd yma.\nGorchuddion wyneb a'r goblygiadau i unigolion ag unrhyw lefel o golled clyw\nDylid ystyried effaith gwisgo gorchudd wyneb ar unigolyn byddar ag unrhyw lefel o golled clyw yn ofalus, gan fod llawer o bobl fyddar yn dibynnu ar allu gweld wyneb rhywun yn glir er mwyn gallu cyfathrebu. Mae'r Gymdeithas Genedlaethol i Blant Byddar wedi darparu awgrymiadau ar gyfathrebu, a all fod yn ddefnyddiol i staff yn hyn o beth. Gall unrhyw un dynnu ei orchudd wyneb dros dro, gan gadw pellter o 2 fetr, er mwyn helpu rhywun sy’n dibynnu ar allu darllen eich gwefusau i gyfathrebu.\nProfi, Olrhain, Diogelu a'r hyn y dylid ei wneud os bydd achos a amheuir neu heintiad gwirioneddol\nNi ddylai'r sawl sy'n cael symptomau'r coronafeirws (yn cynnwys y rhai a restrir isod) fynd i leoliad gwaith ieuenctid, na defnyddio trafnidiaeth i leoliad gwaith ieuenctid:\nPeswch newydd a chyson.\nColli eich synnwyr arogli neu eich synnwyr blasu arferol, neu newid i’r synhwyrau hynny (anosmia).\nNi ddylai unigolion sydd â symptomau, sydd wedi cael prawf positif neu sydd â rhywun yn eu haelwyd, eu swigen gefnogaeth neu eu haelwyd estynedig (pan ganiateir hynny) sydd â symptomau neu sydd wedi cael prawf positif, fynychu, a dylent hunanynysu. Ni ddylent fynychu chwaith os bydd tîm Profi, Olrhain, Diogelu y GIG wedi dweud wrthynt am hunanynysu am eu bod wedi’u nodi fel un o gysylltiadau rhywun sydd wedi cael prawf positif. Gellir dod o hyd i gyngor ar hunanynysu yma.\nRhaid i unigolion sy'n eithriadol o agored i niwed yn glinigol yn sgil y coronafeirws neu sydd mewn 'grŵp risg' ddilyn yr un rheolau â gweddill y boblogaeth yng Nghymru o ran cadw pellter cymdeithasol ac ati, ond rydym yn eu cynghori hefyd i ddilyn mesurau ychwanegol i’w diogelu eu hunain rhag y coronafeirws. Mae'n bosibl y byddant yn penderfynu mynychu gwasanaeth gwaith ieuenctid er gwaethaf y risg ychwanegol, er budd eu llesiant eu hunain. Mewn achosion o'r fath, dylai'r bobl hyn, ac unrhyw un sydd gyda nhw, ddilyn y canllawiau cadw pellter cymdeithasol yn llym.\nOs bydd unrhyw un yn mynd yn sâl gyda symptomau COVID-19 mewn lleoliad, dylid ei anfon gartref a'i gynghori i ddilyn y canllawiau hunanynysu a gwneud cais i gael prawf coronafeirws tra bydd ef ac aelodau ei aelwyd yn hunanynysu.\nOs bydd angen cyngor clinigol ar yr unigolyn, dylai fynd ar-lein i GIG 111 Cymru (neu ffonio 111 os nad oes ganddo fynediad i'r rhyngrwyd). Mewn argyfwng, ffoniwch 999 os yw'n ddifrifol wael neu wedi'i anafu neu os yw ei fywyd mewn perygl. Ni ddylai ymweld â'r meddyg teulu, fferyllydd, canolfan gofal brys neu ysbyty.\nDylai pobl eraill a allai fod wedi dod i gysylltiad â'r person sydd wedi mynd yn sâl olchi eu dwylo'n drylwyr ar ôl ymwneud ag ef, ond nid oes angen iddynt gymryd unrhyw gamau penodol eraill oni bai eu bod yn datblygu symptomau eu hunain neu fod tîm Profi, Olrhain, Diogelu y GIG wedi cysylltu â nhw am eu bod yn gyswllt a gadarnhawyd i rywun sydd wedi cael prawf positif. Os byddant yn datblygu symptomau, dylent ddilyn y canllawiau hunanynysu a gwneud cais i gael prawf coronafeirws.\nDylai'r ardaloedd a ddefnyddiwyd gan yr unigolion hyn gael eu glanhau'n drylwyr, yn unol â'r canllawiau a nodwyd uchod.\nMae strategaeth Profi, Olrhain, Diogelu Llywodraeth Cymru yn pennu'r dull o fynd i'r afael â'r coronafeirws, profi pobl yn y gymuned sydd â symptomau, olrhain y rheini sydd wedi dod i gysylltiad agos â phobl sydd wedi cael canlyniad prawf positif ar gyfer y coronafeirws a diogelu teulu, ffrindiau a'n cymuned drwy hunanynysu.\nMae angen i’r gwasanaeth Profi, Olrhain, Diogelu wybod gyda phwy y gallai’r rheini sy’n cael prawf positif fod wedi bod mewn cysylltiad. Os ydynt wedi ymweld â safle sy’n agored i’r cyhoedd, efallai na fyddant yn gwybod pwy yw’r rhain. Rhaid i rai busnesau gasglu a chadw gwybodaeth am bwy sydd wedi bod ar y safle, felly, a phryd, am 21 diwrnod. Mae canllawiau Cadw cofnodion ynghylch staff, cwsmeriaid ac ymwelwyr yn rhoi cyngor i fusnesau ar gasglu a chadw’r wybodaeth hon.\nByddwch weithiau yn casglu data am blant, er enghraifft os bydd person 16 oed yn ymweld â’r safle. Rhaid ichi ystyried unrhyw risg sydd ynghlwm wrth gadw’r wybodaeth hon. Mae rhagor o wybodaeth am y risgiau hyn ar wefan ICO.\nFel rheol, tîm Profi, Olrhain, Diogelu GIG Cymru fydd yn cysylltu â phobl ifanc 16 ac 17 oed. Byddant yn trin y plentyn fel oedolyn a bydd yn rhaid iddo hunanynysu yn unol â’r un rheolau.\nYn achos plant a phobl ifanc o dan 16, bydd y tîm yn cysylltu â’r rhiant, y gwarcheidwad neu oedolyn cyfrifol arall i roi gwybod bod angen i’r plentyn hunanynysu. Yn yr achosion hynny, bydd angen i’r rhiant, y gwarcheidwad neu’r oedolyn cyfrifol gymryd pob mesur rhesymol i sicrhau bod y plentyn yn cydymffurfio â’r gofyniad i hunanynysu. Yn yr amgylchiadau prin lle cysylltir â rhiant, gwarcheidwad neu oedolyn cyfrifol ynghylch person ifanc 16 neu 17 oed, bydd y gofyniad hwn i gymryd pob mesur rhesymol i sicrhau bod y person ifanc yn hunanynysu yn berthnasol.\nMae rhagor o wybodaeth am olrhain cysylltiadau ar gael, ynghyd â chanllawiau, yn Cadw cofnodion ynghylch staff, cwsmeriaid ac ymwelwyr.\nYstyriaethau unigol – cydweithwyr a phobl ifanc\nMae'n bwysig ystyried anghenion unigolion a bod yn glir ynghylch unrhyw ddisgwyliadau newydd. Dylid atgyfnerthu ymddygiadau gofynnol mewn modd cadarnhaol yn hytrach na stigmateiddio achosion o ddiffyg cydymffurfio. Dylid nodi a chefnogi arwyddion o ofid, a cheisio cymorth dwys neu arbenigol lle bo angen. Rhaid cynnal y safonau uchel o ddiogelu gwasanaethau gwaith ieuenctid a oedd yn bodoli cyn y cyfyngiadau symud wrth i ni symud i leoliadau a modelau cyflawni newydd.\nMae llu o faterion newydd y gall fod angen eu hystyried. Gall hyn gynnwys unrhyw bwysau emosiynol, ariannol a seicolegol a all fod ar weithwyr ieuenctid a phobl ifanc, yn gysylltiedig yn uniongyrchol neu'n anuniongyrchol â chyd-destun iechyd y cyhoedd. Gallai'r rhain gynnwys pryderon am y feirws, pwysau yn sgil bod ar ffyrlo neu golli gwaith, straen yn sgil cyfrifoldebau gofalu ychwanegol neu brofedigaeth, neu bryderon ynghylch dychwelyd i'r gwaith.\nFelly, bydd yn bwysig ystyried polisïau adnoddau dynol a dulliau cymorth eich sefydliad a sicrhau eu bod wedi'u diweddaru ac yn adlewyrchu'r heriau newydd rydym yn eu hwynebu a'r cymorth y bydd ei angen ar staff o ganlyniad i hynny. Ymysg y syniadau i hyrwyddo lles y gall gwasanaethau fod am eu hymgorffori mae ardaloedd myfyrio, defnyddio gwasanaethau cwnsela a chynnig cyfleoedd i weithwyr rannu eu profiadau.\nAsesiadau risg unigol\nDrwy gydol y broses o ddarparu gwasanaethau, ac wrth baratoi ar eu cyfer, efallai y byddwch am ystyried cynnal asesiad risg o straen.\nAt hynny, ac wrth gynllunio ar gyfer cynyddu gweithgareddau, gall Adnodd asesu risg COVID-19 ar gyfer y gweithlu i Gymru gyfan fod o gymorth i chi.\nMae'r Adnodd yn defnyddio canllawiau'r llywodraeth, a'r ymchwil, y dystiolaeth a'r data diweddaraf sydd ar gael i nodi ffactorau risg hysbys, yn cynnwys oedran, rhyw, ethnigrwydd, cyflyrau iechyd sylfaenol, Mynegai Màs y Corff ac unrhyw hanes teulu perthnasol mewn cysylltiad â COVID-19. Cyfuniad o'r ffactorau amrywiol hyn yn dod ynghyd sy'n cyfrannu at ddifrifoldeb yr heintiad.\nCynlluniwyd yr Adnodd ar gyfer y sawl sy'n gweithio yn y GIG ac ym maes Gofal Cymdeithasol yng Nghymru. Fodd bynnag, anogir staff addysg i ddefnyddio'r Asesiad Risg, ac i'w gwblhau ar-lein drwy'r llwyfan e-ddysgu cenedlaethol Learning@Wales.\nEfallai yr hoffech gyfeirio staff a phobl ifanc at y pecyn cymorth iechyd meddwl i bobl ifanc ar Hwb.\nEfallai y bydd y sawl sy'n darparu gwasanaethau gwaith ieuenctid am wella eu dealltwriaeth o ganllawiau polisi a chanllawiau eraill sy’n ymwneud â’r coronafeirws, neu gyfeirio atynt, yn enwedig os byddant yn rhannu cyfleusterau â sefydliadau gwahanol. Ceir rhai enghreifftiau o ganllawiau a rheoliadau penodol isod:\nCanllawiau ar feysydd chwarae ac ardaloedd chwarae\nCyrchfannau a lleoliadau diwylliannol a threftadaeth\nI'ch helpu i ddatblygu eich rhestr wirio eich hun er mwyn ehangu eich gwasanaethau neu ailagor eich canolfannau, gweler y rhestr wirio enghreifftiol sy'n gysylltiedig â'r canllawiau hyn yn Atodiad A.\nEr gwaethaf ein hymdrechion gorau, mae yna bosibilrwydd o hyd y gwelwn donnau pellach o heintio neu o glystyrau yma ac acw, sy’n golygu bod angen inni gynllunio at y dyfodol er mwyn gallu ymateb yn gyflym. Gallai tonnau pellach o’r feirws ddod â phroblemau ychwanegol yn eu sgil, ac felly mae angen paratoi cynlluniau y gellir eu huwchraddio neu eu hisraddio yn ôl y cyd-destun o ran iechyd y cyhoedd.\nCynyddu gweithrediadau yn raddol ac ystyried dull gweithredu cyfunol\n“Mae’r tro hwn wedi dangos bod angen inni allu symud yn gyflym a gweithio’n hyblyg. Pan ddown allan o’r cyfnod hwn, mae angen inni allu ymateb yn gyflym i amgylchiadau newydd.” – Llais person ifanc\nMae’n glir nad yw cyngor cyfredol iechyd y cyhoedd yn rhoi’r golau gwyrdd, yn syml iawn, i wasanaethau gwaith ieuenctid ailagor ledled y wlad ar unwaith, neu fel yr oeddent cyn y cyfnod clo. Er y bydd y mesurau yn llacio, mae’n bosibl y gallant dynhau hefyd yn y dyfodol, a hyd nes y cynghorir yn wahanol, rhaid i’r mesurau cadw pellter cymdeithasol barhau. Os yw gwasanaethau gwaith ieuenctid i allu cynnig rhyw fath o gysondeb i bobl ifanc ochr yn ochr â’r newidiadau posibl yn y cyngor o ran iechyd y cyhoedd, bydd angen cynllunio’n ofalus i ddatblygu modelau gweithredu y gellir eu huwchraddio a’u hisraddio yn ôl yr angen.\nAr y pwynt hwn, mae’n bwysig cydnabod bod gwasanaethau gwaith ieuenctid yn amrywiol, a bod llawer ohonynt mewn amgylchiadau unigryw sy’n ffactor o ran eu gallu i addasu eu lefelau gweithgarwch gwahanol. Yn y pen draw, yr amgylchiadau hyn fydd efallai yn penderfynu ar eu capasiti i ymateb yn gyflym ac yn unol â’r hyn a ganiateir gan y cyngor o ran iechyd y cyhoedd. Nid yw’r canllawiau hyn, felly, am nodi un dull gweithredu i bawb ei ddilyn. Eu nod, yn hytrach, yw amlinellu rhai egwyddorion cyffredinol y bydd gwasanaethau gwaith ieuenctid am eu hystyried o bosibl.


Mae Cwmpawd Strategol yn ddadleuol ond yn well na difaterwch meddai Borrell - Gohebydd yr UE\nDylai UE ddyfnhau diogelwch seiber cydweithrediad â'r #China: arbenigwr Digidol\nMae'r Comisiwn wedi mabwysiadu pecyn o benderfyniadau sy'n cefnogi gallu cystadleurwydd ac arloesi diwydiant amddiffyn yr UE. Mae mabwysiadu rhaglen waith flynyddol gyntaf Cronfa Amddiffyn Ewrop (EDF) yn paratoi'r ffordd i lansiad ar unwaith o 23 galwad am gynigion ar gyfer cyfanswm o € 1.2 biliwn o arian yr UE i gefnogi prosiectau ymchwil a datblygu amddiffyn cydweithredol. At hynny, o dan raglen ragflaenol yr EDF, Rhaglen Datblygu'r Diwydiant Amddiffyn Ewropeaidd (EDIDP), dewiswyd 26 prosiect newydd gyda chyllideb o fwy na € 158 miliwn i'w hariannu. Yn ogystal, derbyniodd dau brosiect datblygu gallu mawr grant a ddyfarnwyd yn uniongyrchol o € 137m o dan yr EDIDP.\nDywedodd Is-lywydd Gweithredol Ewrop sy’n Addas ar gyfer yr Oes Ddigidol Margrethe Vestager: “Mae Cronfa Amddiffyn Ewrop bellach yn chwarae rhan allweddol wrth wneud cydweithredu diwydiannol amddiffyn yn Ewrop yn realiti parhaol. Bydd hyn yn meithrin cystadleurwydd yr UE ac yn cyfrannu at gyflawni ein huchelgeisiau technolegol. Gyda chyfranogiad sylweddol gan gwmnïau o bob maint ac o bob rhan o'r UE, mae'r Gronfa'n darparu cyfleoedd gwych i feithrin arloesedd a galluoedd blaengar. Mae 30% o'r cyllid sy'n mynd i fentrau bach a chanolig yn ddechrau addawol iawn. "\nDywedodd Comisiynydd y Farchnad Fewnol Thierry Breton: “Yn 2021, mae Cronfa Amddiffyn Ewrop yn dod yn fyw. Gyda rhaglen amddiffyn bwrpasol gyntaf erioed yr UE, bydd cydweithredu Ewropeaidd ym maes amddiffyn yn dod yn norm. Bydd awdurdodau cyhoeddus yn gwario’n well gyda’i gilydd, a bydd cwmnïau - mawr neu fach - o bob aelod-wladwriaeth yn elwa, gan arwain at gadwyni gwerth diwydiannol amddiffyn Ewropeaidd mwy integredig. Yn 2021 yn unig, bydd yr EDF yn ariannu hyd at EUR 1.2bn mewn prosiectau gallu amddiffyn pen uchel fel y genhedlaeth nesaf o ddiffoddwyr awyrennau, tanciau neu longau, yn ogystal â thechnolegau amddiffyn beirniadol fel cwmwl milwrol, AI, lled-ddargludyddion, gofod, mesurau seiber neu gownter meddygol. ”\n2021 Rhaglen waith EDF: Newid sylweddol mewn uchelgais\nYn ystod y flwyddyn gyntaf, bydd yr EDF yn cyd-ariannu prosiectau cymhleth ar raddfa fawr am gyfanswm o € 1.2bn. Er mwyn ariannu'r broses o gyflwyno uchelgeisiol hon, mae cyllideb ED2021 930 o € 290m wedi'i hategu â 'ychwanegiad' o € 2022m o gyllideb EDXNUMX XNUMX. Bydd hyn yn caniatáu i gychwyn prosiectau datblygu gallu ar raddfa fawr ac uchelgeisiol wrth sicrhau sylw thematig eang i bynciau addawol eraill.\nGyda'r nod o leihau darnio galluoedd amddiffyn yr UE, gwella cystadleurwydd diwydiant amddiffyn yr UE a rhyngweithrededd cynhyrchion a thechnolegau, mae'r 2021 Rhaglen waith EDF yn cymell ac yn cefnogi nifer o brosiectau datblygu gallu a safoni.\nYn y flwyddyn gyntaf, bydd yr EDF yn dyrannu o gwmpas € 700m i baratoi llwyfannau a systemau amddiffyn cymhleth ar raddfa fawr megis systemau ymladdwyr y genhedlaeth nesaf neu fflyd cerbydau daear, llongau digidol a modiwlaidd, ac amddiffyn taflegrau balistig.\nBydd oddeutu € 100m yn cael ei neilltuo ar gyfer technolegau beirniadol, a fydd yn gwella perfformiad a gwytnwch offer amddiffyn fel deallusrwydd artiffisial a chwmwl ar gyfer gweithrediadau milwrol, lled-ddargludyddion ym maes cydrannau is-goch a radio-amledd.\nBydd yr EDF hefyd yn cynyddu synergeddau â pholisïau a rhaglenni sifil eraill yr UE, yn arbennig ym maes gofod (tua € 50m), ymateb meddygol (tua € 70m), a digidol a seiber (tua € 100m). Nod hyn yw meithrin traws-ffrwythloni, galluogi chwaraewyr newydd i mewn a lleihau dibyniaethau technolegol.\nBydd y Gronfa arloesi blaengar trwy fwy na € 120m wedi'i ddyrannu i dechnolegau aflonyddgar a galwadau agored penodol am fusnesau bach a chanolig. Bydd yn meithrin arloesiadau sy'n newid gemau, yn enwedig mewn technolegau cwantwm, gweithgynhyrchu ychwanegion a radar dros y gorwel, ac yn manteisio ar fusnesau bach a chanolig addawol a busnesau newydd.\nCanlyniad EDIDP 2020: 26 prosiect newydd a dwy wobr uniongyrchol\nArweiniodd cylch cyllido terfynol EDIDP at ddyfarnu cefnogaeth i ddatblygu nifer o alluoedd amddiffyn newydd mewn meysydd mor amrywiol a chyflenwol â diogelwch morwrol, ymwybyddiaeth sefyllfa seiber neu frwydro yn erbyn y ddaear a'r awyr.\nYn benodol, 26 prosiect newydd gyda chyllideb o fwy na € 158m eu dewis i'w hariannu, gyda ffocws mawr ar alluoedd gwyliadwriaeth (galluoedd ar sail gofod a morwrol fel ei gilydd), gwytnwch (Canfod Niwclear Radiolegol Biolegol Cemegol, System Awyr Gwrth-griw) a galluoedd pen uchel (streic trachywiredd, brwydro yn erbyn y ddaear, aer ymladd).\nMae cylch EDIDP 2020 yn cadarnhau hefyd eleni fodel addas at y diben o Gronfa Amddiffyn Ewrop, sef:\nRhaglen hynod ddeniadol: 63 cynnig yn cystadlu yn y galwadau sy'n cynnwys mwy na 700 o endidau;\nCydweithrediad amddiffyn wedi'i atgyfnerthu: ar gyfartaledd, 16 endid o saith aelod-wladwriaeth sy'n cymryd rhan ym mhob prosiect;\nSylw daearyddol eang: 420 endid o 25 aelod-wladwriaeth sy'n cymryd rhan yn y prosiectau;\nCyfranogiad cryf busnesau bach a chanolig: 35% o'r endidau ac yn elwa o 30% o gyfanswm y cyllid;\nCysondeb â mentrau amddiffyn eraill yr UE: yn benodol y Cydweithrediad Strwythuredig Parhaol, gyda 15 allan o 26 prosiect â statws PESCO.\nYn EDIDP 2020, mae 10 endid a reolir gan drydydd gwledydd yn cymryd rhan mewn cynigion dethol yn dilyn gwarantau dilys yn seiliedig ar ddiogelwch.\nYn ogystal, derbyniodd dau brosiect datblygu gallu mawr gyfanswm grant o € 137m o ystyried eu pwysigrwydd strategol uchel:\nRPAS MALE, a elwir hefyd Eurodrone, cefnogi datblygiad drôn uchder canolig a dygnwch hir (€ 100m). Ynghyd â phrosiectau dethol eraill i gefnogi llwyth tâl ar gyfer dronau tactegol, haid o dronau, synwyryddion, systemau tactegol arsylwi isel, buddsoddir mwy na € 135m i adeiladu sofraniaeth dechnolegol mewn dronau, ased hanfodol i luoedd arfog yr UE.\nY Radio Ewropeaidd wedi'i ddiffinio gan Feddalwedd Diogel (€ 37m), ESSOR, gan roi hwb i ryngweithredu lluoedd arfog yr UE trwy greu safoni Ewropeaidd ar gyfer technolegau cyfathrebu (radios meddalwedd). Ynghyd â phrosiectau eraill a ddewiswyd i gefnogi cyfathrebu diogel a gwydn (gan ddefnyddio dosbarthiad allwedd cwantwm), cyfathrebu pwynt i bwynt optegol rhwng llwyfannau milwrol ac atebion ar gyfer rhwydweithiau tactegol, buddsoddir mwy na € 48m mewn systemau cyfathrebu diogel.\nCronfa Amddiffyn Ewrop yw offeryn blaenllaw'r Undeb i gefnogi cydweithredu amddiffyn yn Ewrop ac mae'n gam tuag at ymreolaeth strategol yr UE. Wrth ategu ymdrechion aelod-wladwriaethau, mae'r gronfa'n hyrwyddo cydweithredu rhwng cwmnïau o bob maint ac actorion ymchwil ledled yr UE. Mae gan y Gronfa gyllideb o € 7.953bn mewn prisiau cyfredol, a bydd tua thraean ohoni yn ariannu prosiectau ymchwil cystadleuol a chydweithredol, yn enwedig trwy grantiau a bydd dwy ran o dair yn ategu buddsoddiad aelod-wladwriaethau trwy gyd-ariannu'r costau ar gyfer datblygu galluoedd amddiffyn. yn dilyn y cam ymchwil.\nY rhaglenni rhagflaenol EDF oedd y Rhaglen Datblygu Diwydiannol Amddiffyn Ewropeaidd (EDIDP), gyda € 500m ar gyfer 2019-2020, a'r Cam Paratoi ar Ymchwil Amddiffyn (PADR), a oedd â chyllideb o € 90m ar gyfer 2017-2019. Eu nod, yn yr un modd ag un Cronfa Amddiffyn Ewrop, oedd meithrin sylfaen dechnolegol a diwydiannol amddiffyn arloesol a chystadleuol a chyfrannu at ymreolaeth strategol yr UE. Roedd y PADR yn ymdrin â cham ymchwil cynhyrchion amddiffyn, gan gynnwys technolegau aflonyddgar, tra bod EDIDP wedi cefnogi prosiectau cydweithredol sy'n ymwneud â datblygu, gan gynnwys dylunio a phrototeipio.\nTaflen Ffeithiau EDF, Mehefin 2021\nProsiectau EDF 2021, Mehefin 2021\nProsiectau EDIDP 2020, Mehefin 2021\nUn-alwr fesul prosiect EDIDP 2020, Mehefin 2021\nMae Amddiffyn yr UE yn cael Hwb wrth i'r EDF ddod yn realiti, 29 Ebrill 2021\nGwefan DG DEFIS - Diwydiant Amddiffyn Ewrop


Pwysigrwydd bioamrywiaeth a bywyd gwyllt ar diroedd ffermydd | Farming Connect\nPwysigrwydd bioamrywiaeth a bywyd gwyllt ar diroedd ffermydd\nDr William Stiles: IBERS, Prifysgol Aberystwyth\nNegeseuon i’w cofio:\nGall cynyddu bioamrywiaeth, y boblogaeth o fywyd gwyllt yn arbennig, fod o fudd i ffermwyr trwy wella’r potensial o ran cynhyrchiant amaethyddol.\nMae bioamrywiaeth yn bwysig i reoli prosesau ecosystem a chyflawni gwasanaethau ecosystem.\nGall dulliau amaethu gael eu teilwra i fod o fudd i fywyd gwyllt a bioamrywiaeth, sydd yn eu tro yn cynyddu sefydlogrwydd yr ecosystem yn wyneb newid amgylcheddol, heb leihau’r potensial o ran cynnyrch amaethyddol.\nWrth i’r boblogaeth ddynol barhau i gynyddu, bydd angen neilltuo mwy o dir i gynhyrchiant amaethyddol i fodloni’r cynnydd tebygol yn y galw am fwyd. Mae gan hyn y potensial i gynyddu faint o dir sy’n cael ei drosi nad yw wedi cael ei ddefnyddio ar gyfer amaeth o’r blaen, neu i ddwysau gweithgareddau amaethyddol ar dir sydd eisoes yn cael ei ddefnyddio i gynhyrchu bwyd. Efallai mae cynefin tiroedd fferm, y cyfeirir ato fel yr ecosystem amaeth, yw’r amgylchedd pwysicaf yn y Deyrnas Unedig o ran bywyd gwyllt a bioamrywiaeth, gan mai dyma’r prif fath o ddefnydd tir sy’n gorchuddio bron i 75% o’r wlad. Yn ddiweddar mae’r amgylchedd yma wedi cael ei chysylltu â cholli bioamrywiaeth a gyda lleihad ym mhresenoldeb bywyd gwyllt o ganlyniad i ddwysau amaethyddol ar ôl y rhyfel.\nMae bioamrywiaeth (gweler blwch 1) yn hanfodol o ran cynhyrchiant a gweithrediad yr ecosystem. Mae’n chwarae rôl allweddol o ran sefydlogrwydd yr ecosystem, sy’n mesur gallu system i wrthsefyll y newid amgylcheddol a ddisgwylir o newidiadau yn yr hinsawdd yn y dyfodol. Oherwydd hynny, rhaid canfod cydbwysedd ar ffermydd sy’n caniatáu ar gyfer anghenion bywyd gwyllt heb gael effaith ar y potensial i gynhyrchu bwyd. Ond, a yw hyn yn golygu mai dim ond un neu’r llall allwn ni ei gael, neu a yw’n bosibl cynyddu’r cyfleoedd i fywyd gwyllt ar diroedd ffermydd gan gynnal y potensial o ran cynnyrch amaethyddol hefyd?\nBeth sy’n gyrru bioamrywiaeth ar raddfa fferm?\nMae dwyster defnydd tir a rheoli yn ffactorau allweddol sy’n dylanwadu ar fioamrywiaeth yn yr ecosystem amaethyddol, gan fod hyn yn lleihau faint o fwyd a chynefin sydd ar gael i fywyd gwyllt. Er enghraifft, dangoswyd bod dulliau rheoli fel defnydd o wrtaith, dwyster pori ac amlder torri mewn systemau glaswelltir, yn arwain at golli bioamrywiaeth trwy broses a elwir yn unffurfiaeth biotig. Sef pan welir tirluniau yn mynd yn gynyddol syml ac unffurf o ganlyniad i’r addasiad trwy eu rheoli neu ddefnydd tir, gan arwain at golli rhywogaethau ar y ddaear a thani, oherwydd gostyngiad yn yr amrywiaeth o gynefin.\nMae ychwanegu maetholion, yn arbennig nitrogen a ffosfforws, i reoli cnydau yn nodwedd allweddol o amaethyddiaeth ddwys fodern. Gall y cyfoethogiad hwn effeithio ar yr amrywiaeth o rywogaethau mewn cymunedau o blanhigion trwy gynyddu potensial rhai rhywogaethau cynhyrchiol i gystadlu, gan arwain at lai o rywogaethau yn gyffredinol. Yn ychwanegol, gall hyn hefyd ddylanwadu ar amrywiol brosesau pridd, gan gynnwys y cyfraddau y collir deunydd organig o bridd, gan fod argaeledd maetholion hefyd yn rheoli cyfraddau gweithgaredd microbaidd. Gall dulliau ffermio sy’n ychwanegu ychydig o faetholion, fel dulliau ffermio organig, leihau’r bioamrywiaeth a gollir ac yn nodweddiadol mae’r ffermydd yma yn fwy llawn o fywyd gwyllt na ffermydd sy’n cael eu rheoli yn gonfensiynol. Ond, dangosodd ymchwil diweddar, beth bynnag yw’r dull rheoli (h.y. organig neu heb fod yn organig), y ffactor allweddol sy’n rheoli bioamrywiaeth ar y fferm yw presenoldeb digonedd o gynefin rhannol naturiol.\nAr hyn o bryd mae, dau brif ddull o reoli ehangach sydd wedi cael eu hawgrymu: ffermio sy’n gyfeillgar i fywyd gwyllt (lle mae arferion amaethyddol wedi eu teilwrio i gryfhau poblogaethau o fywyd gwyllt trwy greu system fwy integredig) a neilltuo tir (lle mae darnau o dir amaethyddol yn cael eu rheoli yn ddwys i gynyddu’r cynnyrch, gan adael tir arall i fynd i gyflwr rhannol naturiol, sydd wedyn yn creu cronfeydd o fioamrywiaeth).\nMae gan y ddau ddull y potensial i fod o fudd i fioamrywiaeth ac nid ydynt o angenrheidrwydd yn cau ei gilydd allan, gan mai’r nod yn y ddau achos yw cynyddu argaeledd adnoddau ar gyfer bywyd gwyllt fel bwyd a chysgod. Gall ffactorau penodol sy’n rheoli gwahanol dirluniau, fel topograffeg, fod yn sail i ddewis pa system sydd fwyaf addas neu ddichonol mewn sefyllfa benodedig, ond yn gyffredinol gall hyn gael ei gyflawni orau pan fydd yr arwynebedd o dir sy’n cael ei neilltuo ar gyfer bywyd gwyllt yn cael ei gynyddu.\nBydd eithrio darnau o dir o gynhyrchu o gwmpas ymylon caeau yn hybu bywyd gwyllt trwy gynyddu cyfleoedd o ran bwyd a chynefin a thrwy gyfyngu pa mor agored ydynt i wrtaith a phlaleiddiaid. Bydd faint o dir y gellir ei neilltuo yn dibynnu ar faint y caeau a’r fferm, ond dangoswyd bod cyn lleied â stribed un metr rhwng y gwrych a’r cnwd o fudd i fywyd gwyllt. Ar y llaw arall gellir creu stribed o gynefin ar draws canol cae, a fydd yn cynnig cynefin i famaliaid bychain ac anifeiliaid di-asgwrn-cefn (stribed wedi ei droi o’r ddwy ochr wedi ei hau â glaswelltau tuswog cynhenid). Cyfeirir at y rhain yn aml fel ‘banciau chwilod’ a dylent fod tua 2-3 metr o led i weithio orau. Bydd plannu coed a gwrychoedd, i greu darnau o lystyfiant coediog, hefyd o fudd i fywyd gwyllt a gall gael effeithiau buddiol ychwanegol o safbwynt rheoli stoc a gwasanaethau ecosystem.\nO ran defnyddio maetholion, nid oes raid i anghenion bywyd gwyllt a bioamrywiaeth ddod ar draul cynhyrchiant. Yn hytrach, dylid cynllunio rheolaeth ofalus ar faetholion a mwy o gywirdeb wrth eu chwalu i sicrhau mai dim ond y swm angenrheidiol a chywir o wrtaith sy’n cael ei ddefnyddio i gynhyrchu cnydau, a fydd yn arbed arian i ffermwyr, yn cynyddu effeithlonrwydd y busnes, ac yn lleihau yr effaith ar rywogaethau sensitif a’r amgylchedd yn ehangach. Yn ychwanegol, gall strategaethau fel stribedi byffer o lystyfiant, yn y cae ac ar hyd cyrsiau dŵr, gynorthwyo ffermwyr i leihau effeithiau llygredd tryledol, gan gyfyngu’r effaith ar fywyd mewn nentydd, gan gyfrannu at strategaethau lliniaru llifogydd a gwella ansawdd dŵr yfed o bosibl. Mae hyn yn ei dro yn gweithredu i gynyddu cyfleoedd o ran cynefin ac amrywiaeth y cynefinoedd ar draws tirluniau, ac felly y cyfleoedd sydd ar gael i fywyd gwyllt.\nA all cynyddu poblogaeth bywyd gwyllt fod o fudd o ran rheolaeth fferm?\nMae cynlluniau amaeth-amgylcheddol yn y Deyrnas Unedig wedi hyrwyddo cyflwyno dulliau rheoli sydd o fudd i blanhigion ac anifeiliaid cynhenid. Gall strategaethau ffermio sy’n gyfeillgar i fywyd gwyllt gefnogi bywyd gwyllt sy’n cael ei ystyried yn fuddiol mewn cyd-destun amaethyddol, fel y rhai sy’n peillio neu fel gelynion naturiol i blâu sy’n difetha cnydau. Gall hyn yn ei dro gael effaith gadarnhaol ar gynhyrchiant amaethyddol.\nRoedd un astudiaeth yn y maes yn ddiweddar yn cymharu gwahanol arwynebeddau o dir oedd yn cael ei neilltuo o gynhyrchu i greu cynefinoedd bywyd gwyllt. Dangoswyd bod y cynnyrch a fesurwyd yn cynyddu ar gyfer y cnydau a astudiwyd o wenith, ffa a rêp hadau olew, mewn caeau pan oedd hyd at 8% wedi ei neilltuo. O’u cymharu â chaeau rheoli (heb ddarnau o gynefin i fywyd gwyllt), roedd y cynnyrch yn gyffredinol yn debyg, oedd yn awgrymu bod y buddion sy’n deillio o ddulliau sy’n gyfeillgar i fywyd gwyllt, o ran cynnydd yn y cynnyrch, yn gwneud iawn am unrhyw golledion a dynnwyd o neilltuo darnau o dir.\nMae’r effaith yma yn deillio o welliannau o ran cyflawni gwasanaethau naturiol a ddarperir gan fywyd gwyllt ac o’r ffaith y gellid ystyried y tir sydd wedi ei neilltuo yn llai cynhyrchiol neu yn cynhyrchu llai (er enghraifft, ar ymylon y cae lle mae mwy o gywasgu, cystadleuaeth gan goed a gwrychoedd am olau a dŵr, a mwy o straen gan rywogaethau o blâu). Disgwylir hefyd y bydd angen amser i boblogaeth rhai rhywogaethau bywyd gwyllt adfer o’r lefelau isel presennol. Felly, er y gellir gweld rhai manteision yn y tymor byr, gellid disgwyl, wrth i’r boblogaeth barhau i wella, yna bydd dylanwadau buddiol ar gynnyrch a darparu gwasanaethau ecosystem, yn parhau i gryfhau.\nDangosodd astudiaethau eraill bod y cynnyrch yn cynyddu mewn glaswelltir o ganlyniad i gynyddu amrywiaeth planhigion trwy hau cymysgedd o hadau sy’n llawn amrywiaeth o rywogaethau. Mewn arbrawf yn ystyried graddiant y cyfoeth o rywogaethau o blanhigion a dwyster y rheolaeth, dangoswyd bod mwy o amrywiaeth yn fwy effeithiol wrth gynyddu cynhyrchiant na mwy o ddwyster o ran rheoli a bod gan gaeau mewnbwn isel, llawn amrywiaeth gynhyrchiant tebyg i gaeau dan drefn o fewnbwn mawr a llai o amrywiaeth. Er y byddai angen ystyried ymhellach y costau cyffredinol sy’n gysylltiedig ag adfer, ac y dylid rhoi peth ystyriaeth i baratoi pridd a chaeau gan fod statws maetholion pridd yn debygol o bennu llwyddiant hau cymysgedd yn llawn rhywogaethau, mae hyn yn dangos y potensial ar gyfer cynyddu cynefinoedd gan leihau effaith amgylcheddol a chost cynhyrchu i’r ffermwr, trwy leihau’r gofynion o ran ychwanegu gwrtaith.\nBydd raid i unrhyw fanteision yn gysylltiedig â gwella bywyd gwyllt gael eu tafoli mewn cymhariaeth â chost dulliau o’r fath yng nghyd-destun rheoli ffermydd. Gall y rhain gynnwys tir sy’n cael ei golli o gynhyrchu, neu gost unrhyw waith cynnal a chadw ar ardaloedd a neilltuwyd neu ardaloedd gwyllt. Ond mae’r dystiolaeth hyd yn hyn yn awgrymu y gall darparu cynefin a bwyd i fywyd gwyllt ar ffermydd gael effeithiau positif ar gynnyrch posibl, yn ogystal â gwella’r potensial ar gyfer cyflenwi gwasanaethau ecosystem.\nYn y tymor hir, gall camau o’r fath ddod yn bwysicach eto oherwydd y cyfraddau presennol o newid amgylcheddol, sy’n debygol o ychwanegu pwysedd at yr ecosystem hon sydd dan bwysau yn barod. Trwy newid dulliau amaethu i gadw bioamrywiaeth trwy ddarparu ar gyfer bywyd gwyllt, gall fod yn bosibl gwella’r potensial i sicrhau bod yr ecosystem amaethyddol yn gallu gwrthsefyll y newidiadau, gan helpu i’w pharatoi ar gyfer y newidiadau a ddisgwylir yn yr hinsawdd.\nCliciwch yma i lawrlwytho fersiwn PDF o'r erthygl yma


Dyluniad newydd ar gyfer gweithgynhyrchwyr a chyflenwyr maint ultra tenau USB Drive | M-Frenhines\nDyluniad newydd ar gyfer maint ultra tenau USB Drive USB\nCapasiti Storio: Capasiti go iawn. Y gyriant fflach USB hwn yw'r ateb i'ch holl anghenion storio.\nPerfformiad USB 3.0 - Mae trosglwyddo data cyflym 3.0 cyflymder yn cyflymu hyd at 80-120MB / s i'w ddarllen a 15-30MB / s ar gyfer ysgrifennu. Arbedwch fwy o amser ar gyfer trosglwyddo data a darllen ffeiliau.\nCydweddoldeb Eang - Plygio a Chwarae. Cyd-fynd â USB 2.0 ac yn ôl. (Nid oes angen gosod unrhyw feddalwedd). Cefnogwch Win98 / ME / 2000 / XP / Vista / win7 / win8, Mac OS 9.X / Linux2.4 neu'n uwch.\n• Capasiti Storio: Capasiti go iawn. Y gyriant fflach USB hwn yw'r ateb i'ch holl anghenion storio.\n• Perfformiad USB 3.0 - Cyflymder trosglwyddo data cyflym 3.0 cyflymder hyd at 80-120MB / s i'w ddarllen a 15-30MB / s ar gyfer ysgrifennu. Arbedwch fwy o amser ar gyfer trosglwyddo data a darllen ffeiliau.\n• Cydnawsedd Eang - Plygio a Chwarae. Cyd-fynd â USB 2.0 ac yn ôl. (Nid oes angen gosod unrhyw feddalwedd). Cefnogwch Win98 / ME / 2000 / XP / Vista / win7 / win8, Mac OS 9.X / Linux2.4 neu'n uwch.\n• Cludadwy a Gwydn - Bach, maint poced i'w gario'n hawdd. Defnyddiwch sglodyn dosbarth A, gellir ei ddileu dro ar ôl tro am 100,0000 o weithiau. Cefnogi Plwg Poeth a Chwarae. Defnydd Pwer Isel, storfa cyflwr solid gwydn.\n• Dylunio Crystal a Blwch Cain - Yn gallu gweithredu fel anrheg fendigedig i'ch ffrindiau a'ch teuluoedd. Bydd y golau ar waelod y corff crisial yn aros yn las wrth ddefnyddio. Ffordd wych o wahaniaethu eich masau o yriannau fflach USB oddi wrth ei gilydd wrth i'n USB ciwt ddod mewn amrywiaeth o amrywiadau i'w defnyddio bob dydd.\nBlaenorol: Dyluniad wedi'i addasu 16GB / 32GB LED LOGO USB Drive\nNesaf: Clipiau Newydd Gyriant USB\nDyluniad wedi'i addasu 16GB / 32GB LED LOGO USB Drive\nBanc Pŵer Gwefrydd Cludadwy Pocket Power 10000 ...\nBanc pŵer brys 2000mAh Compact M-Queen\nY maint lleiaf yn y byd PD 45W 60W Travel Ch ...\nGwefrydd Deuol Magnetig MQ-GP01 ar gyfer PS5 / XSX / Swi ...\nBanc pŵer rhodd MQ-50S 5000mAh


Scope Cwmbrân | Cymunedau Digidol\nHafan > Llwyddiannau > Scope Cwmbrân\nMae Gwasanaeth Oedolion Scope Cwmbrân yn cefnogi pobl anabl sydd â pharlys yr ymennydd ac unrhyw fath arall o nam corfforol neu anhawster dysgu yn ardal Gwent Fwyaf.\nMae’r gwasanaeth craidd yn galluogi pobl i ddewis a datblygu eu ffordd o fyw er mwyn byw bywyd annibynnol.\nCyfarfu Cymunedau Digidol Cymru â Rheolwr Gwasanaeth Scope Cwmbrân er mwyn trafod sefyllfa’r sefydliad o ran gweithgaredd digidol. Datblygwyd Cynllun Gwella Ymgysylltiad Digidol er mwyn galluogi Scope i barhau i ddarparu cymorth digidol i’w gwsmeriaid.\nNid oedd cwsmeriaid Scope yn gallu cael mynediad at gymorth i fynd ar-lein oherwydd bod y cyllid ar gyfer y ddarpariaeth flaenorol wedi dod i ben. Roedd y sefydliad yn awyddus i sicrhau nad oedd ei gwsmeriaid yn colli’r manteision niferus sydd i’w cael wrth fynd ar-lein.\nCafodd argymhellion y Cynllun Gwella Ymgysylltu Digidol eu rhoi ar waith fel bod modd parhau â’r gweithgaredd cynhwysiant digidol. Yn gyntaf, cyflwynodd Scope gais i gael benthyg offer am gyfnod byr gan Cymunedau Digidol Cymru. Bu’r cais yn llwyddiannus a chafwyd dau liniadur, dau iPad a dau gyfrifiadur llechen Android. Ategwyd hyn gan nifer o staff rheng flaen a gwirfoddolwyr a oedd yn cwblhau hyfforddiant undydd Cymunedau Digidol Cymru, Cynorthwyo Pobl i Fynd Ar-lein.\nMae cael benthyg yr offer TGCh gan Cymunedau Digidol Cymru wedi galluogi Scope i barhau i helpu cwsmeriaid i wella eu sgiliau digidol a’u hyder. Roedd cael benthyg y dyfeisiau amrywiol yn golygu bod unigolion yn cael cyfle i roi cynnig ar offer gwahanol, er mwyn canfod pa rai oedd y rhai mwyaf priodol iddyn nhw. Mae defnyddio’r iPads a’r cyfrifiaduron llechen Android wedi galluogi Scope i lawrlwytho llawer o apiau synhwyraidd na fyddent yn gallu eu defnyddio fel arall.\nRoedd hyfforddiant undydd Cynorthwyo Pobl i Fynd Ar-lein Cymunedau Digidol Cymru yn ddefnyddiol iawn a manteisiodd nifer o’n staff a gwirfoddolwyr arno. Roedden ni’n gallu rhannu’r wybodaeth a’r sgiliau a ddysgwyd gyda’r cwsmeriaid a’r staff.\nKathleen O’Dwyer, Arweinydd Tîm yn Scope Cwmbrân\nMae ‘TP’ yng nghanol ei 40au, ac ar hyn o bryd mae’n ystyried symud i’w gartref ei hun lle bydd yn byw’n annibynnol. Mae TP wedi cael budd personol sylweddol o’r offer y cafwyd eu benthyg. Mae gallu defnyddio’r gwahanol fathau o offer wedi golygu bod TP a’r staff wedi gallu eistedd mewn mannau tawel yn y Ganolfan a chwilio am waith gwirfoddol. Oni bai am yr offer byddai’r profiad wedi bod yn un llawer llai personol. Meddai TP, “Rwy’n edrych ymlaen i gael rheolaeth dros y pethau rydw i eisiau eu gwneud, ac mae defnyddio’r offer wedi golygu fy mod i’n gallu chwilio am bethau i ddiwallu fy anghenion”.


Dyma’r Cyngor Ysgol eleni. Mae’r cyngor ysgol yn bodoli i sicrhau bod y disgyblion yn gallu lleisio pryderon neu syniadau’n swyddogol. Mae’r Cyngor yn cynnwys plant hynaf yr ysgol-blwyddyn 3. Mae cynghorwyr ysgol yn cyfarfod o leiaf unwaith y tymor i drafod materion pwysig iddynt hwy eu hunain a’u cymheriaid. Mae gwelliannau’r gorffennol a wnaed yn dilyn ymyriad y cyngor ysgol yn cynnwys cyflwyno siop ffrwythau, safle beiciau, rhwyd i’r pyst peldroed a thanc pysgod sydd yng nghyntedd yr ysgol.\nCyngor Ysgol 2021 - 2022\nGweithgareddau 2020 - 2021\nFideo Cyngor Ysgol\nGweithgareddau 2019 - 2020\nCyngor Ysgol 2019 - 2020\nWel am ddiwrnod difyr yn dathlu dydd miwsig Cymru! Daeth pawb ag offerynnau amrywiol i’r ysgol i ymuno wrth wrando ar gerddoriaeth Cymraeg ac roedd y disgo a’r ‘Carioci Cŵl’ yn y prynhawn yn llawn hwyl.\nDYDD SANTES DWYNWEN HAPUS i bawb. Pawb wedi bod yn brysur yn dysgu stori Dwynwen drwy ymwneud â gweithgareddau llythrennedd, rhifedd, cymhwysedd digidol a chelf.\nGwobr Aur Siarter iaith 2019\nRydym wedi derbyn gwobr aur y siarter iaith eto eleni. Da iawn pawb! Dyma ddau aelod o’r Cyngor Ysgol gyda’r tystysgrif.\nPenderfynodd cwmni busnes Llond bol blwyddyn 2 a 3 wneud cawl llysiau blasus i’r rhieni gan ddefnyddio y llysiau yr oeddent wedi eu cyfrannu i addurno y capel ar gyfer y gwasanaeth Diolchgarwch. Blasus iawn! Rhoddwyd mwyafrif y llysiau yn rhodd i gartref Plas Madryn.\nElusen Ambiwlans Awyr\nPenderfynodd y Cyngor ysgol gyfrannu casgliad y gwasaneth Diolchgarwch eleni tuag at elusen Ambiwlans Awyr Cymru. Dyma lun ohonynt yn cyflwyno siec o £128.25 i Eryl sydd yn gweithio i’r elusen.\nDiwrnod Shwmae Su’mae!\nCliciwch yma i weld fidio y plant a’r rhieni. Diolch i rieni Ysgol Morfa am gymryd rhan a chyfarch yn Gymraeg. Da iawn pawb!\nGweithgareddau 2018 - 2019\nCyngor Ysgol 2018 - 2019\nCasglwyd £68.44 heddiw drwy dalu £1 am wisgo gwisgoedd gwirion. Cawsom sesiwn dweud jôcs a bu pawb yn brysur yn creu sbectols boncyrs. Diolch o galon i nain Isobel am y cacennau trwyn coch blasus. Pawb wedi mwynhau yn arw!\nCawsom ddiwrnod arbennig yn dathlu Dydd Miwsig Cymru. Roedd pawb wrth eu bodd yn canu carioci i gân newydd Seren a Sbarc ac yn gwrando ar eu rhestr chwarae wrth fwyta eu cinio. Ar ddiwedd y dydd bu pawb yn dawnsio i amrywiaeth o ganeuon cymraeg; y ffefryn eleni oedd ‘Rhedeg i Baris’ gan Candelas. Pob lwc i’r rhieni a’r disgyblion yn y cwis am restr chwarae Seren a Sbarc yn ystod y penwythnos - pwy fydd yn ennill y wobr arbennig dybed?\nDaeth y disgyblion i’r ysgol wedi gwisgo mewn dillad Pudsey, dillad smotiog neu ddillad melyn i gasglu arian tuag at Blant mewn Angen. Casglwyd £75 i gyd, diolch pawb! Diolch arbennig i’r Cyngor ysgol am drefnu.\nDiwrnod Shwmai, Su’mae\nBu’r Cyngor ysgol yn cyfarch rhieni a phlant yn y giat bore heddiw i ddathlu diwrnod Shwmai Su’mae. Dyma lun o gystadleuaeth rhieni ysgol Morfa gan y Cyngor Ysgol. Ydych chi’n gwybod pwy ‘di pwy o’r enwogion Cymraeg? Llongyfarchiadau i bawb a lwyddodd ond yn arbennig i ennillydd y gystadleuaeth; Elin Williams (mam Nel Lois). Derbyniodd CD gyda 40 o ganeuon adnabyddus Cymreig yn wobr.\nGweithgareddau 2017 - 2018\nDiolch i Owain Llyr am ddod a’i offer DJ i’r ysgol i ni gael dathlu #DyddmiwsigCymru. Cawsom ddisgo arbennig yn gwrando ar amrywiaeth o gerddoriaeth Cymraeg! Syniad gwych unwaith eto gan y Cyngor Ysgol. Cliciwch yma i weld mwy o’r lluniau.\nGweithgareddau 2016 - 2017\nYmweld a’r Bad Achub\nBu plant blynyddoedd Derbyn, 1, 2 a 3 ym Mhorthdinllaen yr wythnos hon yn ymweld â’r Bad Achub. Bwriad yr ymweliad oedd i gyflwyno siec o £50 yr oedd y Cyngor Ysgol wedi ei gasglu ar gyfer y Bad Achub yn ystod y tymor. Yn y prynhawn, bum yn coginio ‘marshmallows’ ar y traeth gyda Laura a Robert o’r Ymddiriedolaeth. Cawsom ein dal yn y storm ac roedd pawb yn wlyb socian yn cyrraedd nôl i’r ysgol. Diwrnod llawn hwyl a sbri! Cliciwch yma i weld y lluniau.\nCasglu arian tuag at elusen ‘Epilepsy’\nAr gais y Cyngor Ysgol, daeth Catrin Davies o ysgol Cymerau i siarad gyda plant yr ysgol am ei phrofiad yn torri ei gwallt hir (40cm) ar raglen Heno, S4C. Bydd gwallt Catrin yn cael ei ddefnyddio i greu wig ar gyfer cronfa ‘Little Princess trust’. Yn ogystal, roedd Catrin yn codi arian tuag at elusen ‘Epilepsy’. Er mwyn helpu Catrin i godi mwy o arian, penderfynodd y Cyngor Ysgol drefnu diwrnod ‘gwalltiau gwirion’. Daeth yr holl staff a disgyblion i’r ysgol wedi lliwio eu gwalltiau, neu yn gwisgo wig doniol. Codwyd swm anhygoel o £61.03.\nCasglu arian at y Bad Achub\nPenderfynodd y Cyngor Ysgol gefnogi y diwrnod casglu arian at y Bad Achub ym mis Mai. Talodd holl blant yr ysgol £1 er mwyn cael dod i'r ysgol mewn dillad yr Haf. Casglwyd £50.25. Gwych! Diolch i'r rhieni a staff yr ysgol am gefnogi.\nWythnos Gerdded i'r ysgol Mai 2017\nPenderfynodd y Cyngor Ysgol gefnogi wythnos gerdded i'r ysgol unwaith eto gan annog plant yr ysgol a'r rhieni i gerdded i'r ysgol bob bore a cherdded adref o'r ysgol bob prynhawn. Cliciwch yma i weld lluniau o'r plant oedd wedi ymdrechu gyda'u tystysgrifau.\nTrefnodd y Cyngor ysgol ddiwrnod 'doniol' iawn Dydd Gwener y 24ain o Fawrth, 2017 sef diwrnod 'Trwynau Coch' (Comic relief). Bu i'r plant a'r staff wisgo i fyny yn ddoniol iawn! Gwisgodd rhai fel clown, wigiau doniol a rhai o'r genod yn gwisgo I fyny fel hogiau a'r hogiau yn gwisgo i fyny fel genod! Cawsom brynhawn difyr yn dweud jocs ac adrodd straeon digri! Talodd Ms Williams arian i'r plant fod yn dawel am 2 funud!!! Yna, am 3 o'r gloch gwerthodd y plant gacennau trwynau coch wrth giat yr ysgol. Codwyd swm o £111.50 at yr achos. Diolch i bawb am gyfrannu i godi arian at achos da! Click here to see photos.\nBum yn dathlu diwrnod Santes Dwynwen yn yr ysgol ar y 25ain o Ionawr. Bu’r plant yn ymwneud â llawer o weithgareddau difyr gan gynnwys disgo Santes Dwynwen a gêm ‘Sion a Sian’ i gloi’r dydd. Llongyfarchiadau i Cian ac Ania o flwyddyn 3 am ennill y gêm. Gwisgodd y plant ddillad parti i ddod i’r ysgol gan dalu £1 yr un. Penderfynodd y Cyngor ysgol roi’r arian a gasglwyd tuag at elused CHD.\nDerbyniodd y Cyngor Ysgol dystysgrif 'gwobr aur' gan siarter iaith Gwynedd am eu hymroddiad o hybu'r Gymraeg yn yr ysgol, gyda rhieni a'r gymuned. Llongyfarchiadau!\nAr gais y Cyngor ysgol, daeth Dewi Pws i'r ysgol i godi ein baner Cymru newydd sydd ar dîr yr ysgol. Ymunodd y rhieni ar ddiwedd y dydd wrth ei wylio yn torri y ruban a chodi y faner yn uchel. Canodd bawb Hen Wlad fy Nhadau. Cliciwch yma i weld lluniau a fidio.\nGweithgareddau 2015 - 2016\nCawsom y pleser o groesawu grwp Patrobas i’r ysgol heddiw i ganu amrywiaeth o ganeuon Cymraeg gan gynnwys ‘Fflat Huw Puw’. Ymunodd y rhieni yn yr hwyl. Gan fod Carwyn sydd yn chwarae’r drymiau i’r grwp yn gyn-ddisgybl yn yr Ysgol roedd y Cyngor Ysgol wedi ei ebostio yn gofyn iddo ddod i’r ysgol. Yn ystod y prynhawn bum yn edrych ar luniau a fidios o Carwyn yn fachgen ifanc yn ysgol Morfa yn perfformio ar y llwyfan mewn cyngherddau. Edrychom hefyd ar DVD ohono yn actio mewn cyfres deledu a rhaglen ‘Cyw’. Siaradodd am ei yrfa fel cerddor erbyn hyn a’i fryd i fod yn dechnegydd. Mae hyn i gyd yn profi ei fod yn gallu cynnal ei fywoliaeth fel perfformiwr yn yr iaith Gymraeg. Yn ogystal, bu i Yestin Tyne ddod a’i goron a ennillodd am ysgrifennu rhyddiaith yn Eisteddfod yr Urdd y Fflint eleni. Cliciwch yma i weld lluniau o bawb yn mwynhau.\nBu i’r Cyngor Ysgol roi cyflwyniad ‘Siarter iaith’ i rieni yr wythnos hon. Yn y cyflwyniad roeddent yn pwysleisio pa mor lwcus ydym ni o gael dwy iaith. Dwy iaith...dwywaith y dewis! Dangosodd y Cyngor luniau o’n gweithgareddau yn yr ysgol eleni sydd wedi datblygu yr iaith Gymraeg ymhellach.\nYn dilyn gwisgo coch ar ddydd Gwyl Dewi i gasglu arian, cyflwynodd y Cyngor Ysgol siec o £41 i elusen Anno's Affrica. Daeth Joy Brown i'r ysgol i dderbyn y siec. Bydd yr arian yn cael ei ddefnyddio i brynu dillad ysgol ar gyfer plentyn yn y 'slums' yn Affrica.\nLlwyddodd yr ysgol i gasglu cyfanswm o £110.66 ar gyfer plant mewn angen eleni. Gwych! Diolch i bawb am gyfrannu mor hael a diolch i’r Cyngor Ysgol am eu syniadau difyr i gasglu arian. Daeth pawb i’r ysgol wedi gwisgo fel eu harwyr/arwres. Gwnaeth bawb lun o’i arwyr ar gyfer y gystadleuaeth ac ysgrifennodd Blwyddyn 2 a 3 ddisgrifiad ohono/ ohoni. Bu’r plant yn brysur yn addurno bisgedi smotiog yn ystod y dydd a bu Menter Morfa (cwmni busnes Blwyddyn 3) yn eu gwerthu i’r plant yn ystod amser chwarae ac yng ngiat yr ysgol am 3 o’r gloch.\nBu Cyngor Ysgol Morfa Nefyn mewn seremoni gwobrwyo siarter iaith yn Ysgol Glan y Mor. Derbyniodd yr ysgol wobr aur am eu gwaith caled i ddatblygu'r siarter iaith Gymraeg yn yr ysgol. Da iawn!\nCodwyd swm anhygoel o £301.14 ar gyfer elusen ‘Mwy o arian at dlodi’ yn y Gwasanaeth Diolchgarwch eleni. Gwnaeth y plant fuwch gan ddefnyddio carton llefrith ac aethant a hi adref i gasglu arian ynddi fel cadw-mi-geiPenderfynodd y Cyngor Ysgol ddefnyddio’r arian i brynu dwy fuwch ar gyfer teulu tlawd yn Affrica. Diolch i bawb am eu cyfraniad.\nGweithgareddau 2014 - 2015\nCyflwyniad Cyngor Ysgol Morfa Nefyn\nDyma ein gwaith yn ystod 2014-2015 - cliciwch yma\nDiolch i bawb a gyfrannodd tuag at gronfa Plant mewn angen. Llwyddodd y Cyngor Ysgol i gasglu £126.31 gyda chymorth yr holl ddisgyblion eraill a’r rhieni hael. Bu Blwyddyn 2 a 3 yn brysur iawn yn coginio cacennau blasus adref i’w gwerthu yn yr ysgol ac ymdrechodd pawb i wisgo gwisg melyn neu smotiog. Cafwyd gystadleuaeth creu mwgwd newydd i Pudsey a’r ennillwyr oedd Dylan Binch a Nanw Jones o flwyddyn 2 a 3 ac Ifan John ac Enfys Griffiths o flwyddyn Derbyn ac 1. Cliciwch yma i weld mwy o luniau.\nCyngor Ysgol 2013-2014\nDiolch i'r Cyngor Ysgol am archebu offer chwaraeon newydd ar gyfer amseroedd chwarae fydd yn datblygu sgiliau anelu plant yr ysgol. Mae’r plant wedi gwirioni gyda’r offer newydd! Mae rhwydi pel-rwyd, set bowlio deg a gemau anelu eraill ar yr iard erbyn hyn.\nYm mis Ionawr 2014, gofynnodd y Cyngor Ysgol am dŷ adar newydd gyda chamera ynddo gan fod y camera oedd yn yr ysgol yn barod wedi malu. Penderfynwyd defnyddio arian ‘Menter Morfa’ a gasglwyd ar stondin y Ffair Nadolig i brynu y tŷ adar newydd. Dyma Rhys o gwmni 'Cynnal' wedi gosod y tŷ adar. Mae'r camera wedi ei gysylltu i'r sgrin mawr yn y cyntedd fel y gallwn weld beth sydd yn digwydd tu mewn. Rydym yn edrych ymlaen i weld yr adar yn nythu ynddo yn ystod Tymor y Gwanwyn.\nGweithgareddau Tymor yr Hydref:\nBu'r Cyngor Ysgol yn brysur yn meddwl am syniadau amrywiol er mwyn casglu arian tuag at gronfa 'Plant mewn Angen'.\nLlwyddodd y Cyngor i gasglu £132.60 tuag at y gronfa drwy ofyn i ddisgyblion yr ysgol wisgo gwisg ffansi ar y diwrnod, addurno cacennau bach siap Pudsey a chreu masgiau Pudsey i fynd adref.\nDiolch o galon i'r Cyngor Ysgol am eu gwaith caled!


Comisiwn Williams: Yr ymateb - BBC Cymru Fyw\nSyr Paul Williams oedd yn arwain y tîm oedd yn ystyried y pwnc ar ran y llywodraeth\nWrth ymateb i'r adroddiad, dywedodd y Prif Weinidog Carwyn Jones:\n"Hoffwn ddiolch i Syr Paul Williams ac aelodau'r Comisiwn am eu gwaith caled yn casglu'r dystiolaeth eang ar gyfer yr adroddiad hwn. Roedd hynny'n cynnwys casglu tystiolaeth oddi wrth y rheiny sy'n darparu gwasanaethau cyhoeddus a'r rheiny sy'n eu defnyddio.\n"Mae'r adroddiad hwn yn trafod sawl agwedd hollbwysig, ar adeg pan fo'r galw am wasanaethau cyhoeddus yn cynyddu, a'r adnoddau sydd ar gael i'w darparu yn prinhau. Rwyf wedi bod yn glir o'r dechrau na allwn barhau i gynnal y drefn fel y mae.\n"Mae pobl ar hyd a lled Cymru yn dibynnu'n helaeth ar y gwasanaethau hollbwysig y mae'r sector cyhoeddus yn eu darparu bob dydd. Mae'n anorfod ac yn hanfodol fod pethau yn newid, fel y gall ein gwasanaethau cyhoeddus ddod yn fwy effeithiol, yn fwy effeithlon, yn fwy hygyrch ac yn fwy ymatebol.\n"Byddaf yn mynd ati'n awr i ystyried yr adroddiad yn fanwl, cyn ymateb iddo maes o law."\nDywedodd llefarydd Plaid Cymru ar lywodraeth leol, Rhodri Glyn Thomas AC:\n"Mae unrhyw ddiwygio ar raddfa fawr angen arweiniad pendant gan y Llywodraeth. Mae angen i Lywodraeth Cymru weithredu'n uniongyrchol i amlinellu pa un o'r dewisiadau hyn yw'r ffordd orau ymlaen, sut y telir y costau, a'r oblygiadau i staff rheng-flaen.\n"Nid yw'r status quo a chadw pethau yn union fel y maent yn awr yn ddewis. Cafodd rhai o'r strwythurau sydd gennym yn awr eu cynllunio cyn i'r Cynulliad Cenedlaethol na Llywodraeth Cymru fodoli.\n"Gwasanaethau cyhoeddus yw'r glud sydd yn dal Cymru at ei gilydd. Mae'n hanfodol fod safonau mewn addysg, gofal iechyd a llywodraeth leol yn cael eu gwella'n gyson, a bod unrhyw ddiwygio ar gyflwyno gwasanaethau cyhoeddus yn ateb yr her hon.\n"Bydd Plaid Cymru yn awr yn ymgynghori yn ein plaid ar y dewisiadau a gyflwynwyd gan y Comisiwn ac ynghylch unrhyw ddewisiadau eraill o ran cyflwyno gwasanaethau cyhoeddus."\n'Angen datganiad clir'\nAr ran y Ceidwadwyr Cymreig, dywedodd eu llefarydd ar Lywodraeth leol Janet Finch-Saunders:\n"Yr hyn sy'n bwysig i'r mwyafrif o deuluoedd sy'n gweithio'n galed yw nid strwythur cymhleth llywodraeth leol, ond gwybod y bydd gwasanaethau'n cael eu darparu mewn modd sy'n effeithlon a chost effeithiol.\n"Rydym yn credu bod gwasanaethau cyhoeddus yn cael eu darparu orau yn lleol fel y gall trethdalwyr ddal cynrychiolwyr lleol i gyfrif am yr hyn sy'n digwydd yn eu cymunedau.\n"Rydym yn croesawu cyhoeddi'r adroddiad sydd nawr yn caniatáu i Lywodraeth Cymru a'r Prif Weinidog i ddatgan eu cynlluniau i ddod â'r cyfnod ansicr yma i ben.\n"Mae'r dyfalu di-ben-draw am ad-drefnu llywodraeth leol wedi achosi pryder sylweddol i ddegau o filoedd o weithwyr cyngor a'u teuluoedd, sydd yn haeddu datganiad clir o fwriad gweinidogion Llafur."\nDywedodd llefarydd y Democratiaid Rhyddfrydol Cymreig ar lywodraeth leol, Peter Black:\n"Er fy mod yn cefnogi cwtogi nifer y cynghorau mae'r adroddiad yn fwy na hynny. Mae angen newid cynhwysfawr ar sut y mae llywodraeth leol yn gweithio yng Nghymru.\n"Mae hyn yn ymwneud â chael gwasanaethau cyhoeddus sy'n gost-effeithiol, yn effeithlon ac yn atebol.\n"Rwy'n credu ei bod yn hanfodol bod cynghorau - yn enwedig os fyddan nhw nawr yn fwy - yn cael mwy o bwerau a chyfrifoldebau. Ni ddylai datganoli stopio ym Mae Caerdydd.\n"Wrth ystyried y trydydd ad-drefnu o wasanaethau lleol mewn 40 mlynedd, rhaid sicrhau ein bod yn gwneud hynny'n iawn.\n"Mae hynny'n golygu ymgynghori'n eang ar yr argymhellion a'u trafod yn drylwyr, ac mae'n hanfodol i Lywodraeth Cymru ddangos arweiniad ar y mater.\n"Fe ddywed Comisiwn Williams y dylai'r cyfnod o newid fod rhwng tair a phum mlynedd. Rwy'n cefnogi'r amserlen ond hefyd yn annog gofal.\n"Rhaid i'r ad-drefnu yma fod yn barhaol. Ni allwn fforddio dechrau eto ymhen 15-20 mlynedd arall."\nLlai neu fwy o bwysau?\nMewn datganiad, dywedodd Cymdeithas Llywodraeth Leol Cymru y byddan nhw'n trafod cynnwys yr adroddiad yn fanwl gyda'u haelodau a bod angen bod yn ofalus ac ystyried yr argymhellion yn ehangach.\nMeddai'r datganiad: "Rhaid pwyso a mesur popeth cyn dod i benderfyniadau am dynged ein gwasanaethau ni. Dyma wasanaethau cyhoeddus mae'n cymunedau'n talu amdanyn nhw a dylen nhw gael cyfle i ddweud eu dweud am eu dyfodol.\n"Mae toriadau na welon ni eu tebyg erioed yng ngwariant y wladwriaeth, ond mae mwy a mwy o alw am wasanaethau cyhoeddus.\n"Rhaid i Lywodraeth Cymru fod yn siwr a fydd ad-drefnu yn helpu i leddfu'r pwysau hynny neu'n ychwanegu atyn nhw.\n"Felly, rhaid mynd ymlaen yn ofalus ac ystyried argymhellion Comisiwn Williams yn eu cyd-destun ehangach. Dylai unrhyw newid fynd rhagddo ar ôl dadansoddi costau a manteision yn drylwyr a nodi'n fanwl yr adnoddau sydd i'w neilltuo ar gyfer newid mawr o'r fath."


Tirwedd gynhanesyddol Dyffryn Hepste\nMae rhan uchaf dyffryn Hepste, yn ne Bannau Brycheiniog, yn dirwedd lle ceir llawer iawn o weddillion gweithgarwch cynhanesyddol. Yn y rhan fwyaf o’r ardaloedd, presenoldeb henebion claddu niferus a safleoedd defodol yma ac acw yw’r dystiolaeth bennaf o weithgarwch cynhanesyddol. Yn nyffryn Hepste, fodd bynnag, mae tirwedd gynhanesyddol yn goroesi i raddau helaeth, lle ceir gweddillion anheddu ac amaethyddiaeth ochr yn ochr â safleoedd angladdol\nCynhaliwyd arolwg archaeolegol helaeth yn yr ardal hon yn ystod y 1990au, ac mae gwaith diweddar gan CPAT wedi ychwanegu mwy o fanylion at y dirwedd ddiddorol hon. Fodd bynnag, i’r ymwelydd achlysurol neu’r cerddwr sy'n digwydd bod yn cerdded trwy'r ardal, nid yw pwysigrwydd yr ardal hon yn hollol amlwg gan fod llawer o’r safleoedd naill ai’n anodd dod o hyd iddynt, neu efallai’n anodd i’w dehongli. Mae adroddiad diweddar gan CPAT yn crynhoi hanes yr ardal ac yn darparu mynegai o safleoedd y gellir ei ddefnyddio i gynorthwyo â darganfod y dirwedd gynhanesyddol gyfareddol hon.\nDylai ymwelwyr ddeall nad yw'n hawdd cyrraedd yr ardal hon, er ei bod ar dir mynediad agored. Daw’r llwybr mwyaf uniongyrchol iddi o ffordd yr A4059, lle ceir rhywfaint o le i barcio ar ddechrau trac garw yn SN 9731 1288. Mae’r trac yn arwain i lawr i afon Hepste, er nad oes unrhyw bont a gall fod yn anodd croesi’r afon os nad yw ei lefel yn isel. Mae hefyd yn bosibl parcio ar lôn ar ochr ogleddol yr afon, ger Hepste Fawr, yn SN 9528 1226, a dilyn llwybr troed o ddiwedd y lôn i’r tir mynediad agored.\nI ddarllen neu lawrlwytho copi o adroddiad CPAT ar y dirwedd gyfareddol hon, dilynwch y ddolen hon


Ysgolhaig Nuffield yn rhoi clod i Academi Amaeth Cyswllt Ffermio am arwain y ffordd ar gyfer cyraeddiadau proffesiynol | Farming Connect\n“Roedd bod yn rhan o Academi Amaeth Cyswllt Ffermio yn brofiad arbennig a roddodd sgiliau newydd, ffrindiau a chysylltiadau busnes newydd i mi ynghyd â rhwydwaith o gefnogaeth i’m galluogi i barhau i anelu’n uchel. Fe fydden i’n annog unrhyw un sy’n dymuno gweithio yn y diwydiant amaeth, ffermio neu fwyd i ymgeisio,” meddai Gail Lewis, arolygwr siartredig gwledig a fagwyd ar y fferm ddefaid a bîff deuluol yn Llanidloes.\nLansiwyd y rhaglen ddatblygu proffesiynol arloesol hon yn 2012 gan Cyswllt Ffermio, a ariennir gan Gronfa Amaethyddol Ewrop ar gyfer Datblygu Gwledig a Llywodraeth Cymru. Mae'r rhaglen Academi Amaeth, sydd bellach yn nesáu at ei phedwaredd flwyddyn gyda bron i 80 o gyn aelodau, yn cynnwys tair elfen ar wahân. Dewiswyd Gail i gymryd rhan yn y Rhaglen Arweinyddiaeth Wledig, menter ar y cyd gyda Chymdeithas Amaethyddol Frenhinol Cymru, sy'n anelu at ddatblygu a meithrin cenhedlaeth newydd o arweinwyr gwledig. Mae’r rhaglen Busnes ac Arloesedd hefyd ar gael fel rhan o’r Academi Amaeth sy’n cynnig datblygiad busnes a phersonol, yn ogystal â Rhaglen yr Ifanc, menter ar y cyd gyda CFfI Cymru, sy’n agored i bobl ifanc rhwng 16 a 19 mlwydd oed sy’n dymuno ystyried gyrfa yn y diwydiant bwyd, ffermio neu goedwigaeth.\nMae’r tair rhaglen yn dod â rhai o bobl fwyaf addawol y diwydiant amaeth yng Nghymru heddiw ynghyd, gan roi’r ysbrydoliaeth, yr hyder, y sgiliau a'r cysylltiadau sydd arnynt eu hangen i fod yn arweinwyr gwledig y dyfodol, yn bobl fusnes proffesiynol ac yn entrepreneuriaid.\n“Roedd fy mhrofiad i yn yr Academi Amaeth o gymorth mawr i mi. Cefais hyder i roi cynnig ar bethau gwahanol, i gwrdd â phobl newydd ac i deithio’r byd er mwyn dysgu mwy am y diwydiant amaeth. Heb yr anogaeth a’r gefnogaeth honno, ni fyddwn wedi ymgeisio ar gyfer yr ysgoloriaeth Nuffield a fues yn ddigon ffodus i’w ennill yn 2014.\n“Dysgais bwysigrwydd rhwydweithio mewn busnes a gwneud cysylltiadau a all fod o gymorth i chi o ddydd i ddydd. Un o nifer o uchafbwyntiau i mi oedd ein taith astudio i Frwsel, lle cawsom gyfle i ddysgu cymaint am brosesau llunio polisïau amaethyddol yr UE. Cwrddais â phobl arbennig, o gefndiroedd gwahanol, ac roedd nifer ar wahanol gyfnodau yn eu bywyd. Maent wedi dod yn ffrindiau da y gallaf ymddiried ynddynt, ac rwy'n parchu eu barn, ac erbyn hyn rwyf yn gweithio gyda phobl eraill a gwrddais trwy'r Academi." meddai Gail.\nEglurodd Eirwen Williams, Cyfarwyddwr Rhaglenni Gwledig Menter a Busnes, fod fformat yr Academi Amaeth o gynnig tri chyfnod astudio byr ond dwys, a hynny fel arfer dros benwythnos, bellach wedi profi'n ddefnyddiol iawn o ran arwain y ffordd i lwyddiant at gyfer ei gyn-aelodau. Mae nifer ohonynt yn rhoi clod i'r rhaglen lawn o sgiliau a hyfforddiant cyfryngau, mentora busnes, teithiau astudio, cefnogaeth ac arweiniad am eu llwyddiant presennol ynghyd â chynlluniau uchelgeisiol ar gyfer y dyfodol.


Canfuwyd 54 eitem, yn dangos tudalen 3 o 5\nDydd Iau 24 Chw 2022, 07:00\nCymru ar ei ffordd at fod yn ddiwastraff trwy ddefnyddio cewynnau ar gyfer yr A487\nFel rhan o’r ymdrech i wneud Cymru’n wlad ddiwastraff erbyn 2050, mae Llywodraeth Cymru wedi treialu defnyddio hen gewynnau fel rhan o’r wyneb newydd ar ddarn o’r A487 rhwng Aberteifi ac Aberystwyth.\nDydd Iau 3 Chw 2022, 13:15\nDydd Mercher 2 Chw 2022, 00:00\nHwb ariannol gwerth £1.3m i gynlluniau trafnidiaeth gymunedol\nMae Gweinidogion wedi cyhoeddi heddiw y bydd Llywodraeth Cymru yn buddsoddi bron i £1.3m i'w gwneud yn haws i bobl yng nghymunedau'r cymoedd a'r rhai heb fynediad at dechnoleg ddigidol elwa ar drafnidiaeth gyhoeddus newydd a gwell.\nDydd Llun 31 Ion 2022, 16:10\nRhagor o achosion o’r clefyd coed Phytophthora pluvialis wedi’u darganfod yng Nghymru\nMae canfyddiadau newydd o’r pathogen hwn sy’n debyg i ffwng, ac y gwyddys ei fod yn effeithio ar amrywiaeth o rywogaethau coed, wedi eu canfod yng Nghymru.\nDydd Gwener 21 Ion 2022, 00:01\nGweinidog yn datgelu cynlluniau newydd a fydd yn helpu Llywodraeth Cymru i arwain y frwydr yn erbyn allforwyr gwastraff anghyfreithlon a throseddau gwastraff\nHeddiw, mae'r Gweinidog dros y Newid yn yr Hinsawdd, Julie James, wedi datgelu cynlluniau i drawsnewid y diwydiant gwastraff yng Nghymru, gan ei gwneud yn haws mynd i'r afael ag allforion anghyfreithlon ac ar droseddau gwastraff.\nDydd Mercher 19 Ion 2022, 16:45\nRhagor o achosion o’r clefyd coed Phytophthora pluvialis wedi cael eu canfod yng Nghymru\nMae dau achos arall o'r pathogen hwn, sy’n debyg i ffwng ac y gwyddys ei fod yn effeithio ar amrywiaeth o rywogaethau coed, wedi cael eu canfod yng Nghymru.\nDydd Iau 13 Ion 2022, 00:01\nDydd Iau 30 Rhag 2021, 00:00\nHwb gwerth £900k ar gyfer prosiectau band eang ym Mhowys\nBydd prosiect band eang lleol ym Mhowys yn derbyn cyllid gwerth dros £900k, i’w helpu i ddarparu band eang cyflym a dibynadwy ar gyfer y cymunedau y mae ei angen arnynt, diolch i Gronfa Band Eang Lleol Llywodraeth Cymru.\nDydd Llun 13 Rhag 2021, 15:00\nAchos cyntaf clefyd coed Phytophthora pluvialis wedi ei ganfod yng Nghymru\nMae pathogen tebyg i ffwng sy'n effeithio ar amrywiol rywogaethau coed wedi'i ddarganfod ar Ystâd Goed Llywodraeth Cymru yng Nghoedwig Dyfi, Gwynedd.


Map y Byd 3D, atlas addysgol - Geofumadas\nMap Byd 3D, atlas addysgol\nAwst, 2009 Cartograffeg, Addysgu CAD / GIS\nMap Byd 3D Daw i'n hatgoffa o'r sfferau hynny a ddefnyddiwyd yn yr ysgol, er bod ei allu yn mynd y tu hwnt i hynny. Mae'n glôb sy'n cynnwys llawer mwy o ddata nag y gallai'r byd ac atlas ei ffitio, mae hefyd yn cynnwys arbedwr sgrin ffilm gyda'r offeryn sy'n gallu chwarae cerddoriaeth mp3 yn y cefndir.\nGalluoedd Map y Byd 3D\nMae'n cynnwys mwy na 30,000 o gofnodion o ddinasoedd a gwledydd, sy'n cynnwys eu cyfesurynnau daearyddol a'u data poblogaeth. Rydych hefyd yn cytuno i ychwanegu mwy o ddata ato.\nMae gennych yr opsiwn o actifadu'r dydd neu'r nos, ac yn ôl amser y system mae'n dangos sut y byddai'n edrych. Yn achos y rhan o'r byd sydd gyda'r nos, dangosir goleuo'r nos.\nGellir ei weld mewn sgrin lawn, ffenestr a hefyd mewn balŵn arnofiol gyda phopeth arall yn dryloyw\nGallant fesur pellteroedd, a derbyn unedau metrig.\nMae'n dod â rhywfaint o themâu sampl, ond gellir ffurfweddu lliwiau a thryloywder gwahanol ddata fel cefnforoedd, awyrgylch, drychiad, ac ati i flasu. Gellir gorliwio'r olaf trwy ddelweddu diddorol.\nYn eithaf ymarferol, mae'r offer rheoli yn arnofio a gellir eu lleoli yn unrhyw le yn y gofod.\nGellir arbed lleoliadau trwy neilltuo rhif bysellbad iddynt. Yn gyfleus ar gyfer symud rhwng lleoedd o ddiddordeb.\nMae ganddo symudiadau tro, dadleoli, dynesu a blocio'r gogledd. Yn anffodus nid yw newid y rhain mor ymarferol, er mwyn gallu eu hintegreiddio i fotymau llygoden + ctrl, mae'n rhaid i chi ddefnyddio'r botwm cywir ar gyfer rhai trawsnewidiadau.\nDdim yn ddrwg i gais sydd prin yn pwyso 6 MB, daw'r data o ffynonellau fel:\ngtopo30, Banc Data'r Byd Micro, Rhestr y Byd, Llyfr Ffeithiau CIA y Byd 2002, 2004, Marmor Glas\nFel fersiwn prawf mae'n dod â haenau sylfaenol, ond mae'r fersiwn premiwm yn caniatáu ichi lawrlwytho hyd at 30MB o ddata daearyddol. Yn ddiddorol ddigon at ddibenion addysgol, mae'r fersiwn taledig oddeutu $ 29.\nLawrlwytho Map y Byd 3D\nPost blaenorol«Blaenorol Tynnwch Ribbon yn AutoCAD 2009?\nPost nesaf Touche Google Maps echdynnunesaf »\nUn Ymateb i "Map y Byd 3D, atlas addysgol"\nსანდრო yn dweud:\nyr wyf yn rhoi


Recordio Darlithoedd, Cyflwyniadau a Digwyddiadau :\tGwasanaethau Gwybodaeth ,\tPrifysgol Aberystwyth\nMae modd i holl staff y Brifysgol bellach recordio eu darlithoedd a’u cyflwyniadau ac ati gan ddefnyddio meddalwedd newydd o’r enw AberCast; mae cymorth ar gael yma.\nMae AberCast yn eich galluogi i wneud recordiad clywedol o ddigwyddiad megis darlith ac mae’n dal unrhyw sleidiau PowerPoint, neu gyfrwng arall a ddangosir ar y sgrin (er enghraifft, gweddalennau). Mae’r recordiad terfynol yn cydamseru’r wybodaeth o’r sgrin a’r wybodaeth glywedol, gan alluogi i’r gwylwyr weld sleidiau’r cyflwyniad a chlywed y ddarlith ar yr un pryd. Mae hyn yn galluogi i’r myfyrwyr edrych ar adrannau o’r ddarlith fesul sleid neu chwilio am eiriau allweddol yn y sleidiau eu hunain.\nMae AberCast wedi ei osod ar y cyfrifiaduron dysgu yn holl ystafelloedd dysgu’r amserlen ganolog. Mae gan bob un o’r ystafelloedd hyn feicroffônau i recordio’r sain ac, ar ben hynny, ceir adnoddau ar gyfer recordio fideo mewn nifer o ystafelloedd.\nMae CourseCast wedi’i osod ar yr holl gyfrifiaduron dysgu yn yr holl ystafelloedd dysgu ar yr amserlen ganolog. Gellir hefyd ei lawrlwytho a’i osod ar beiriannau unigol, gan alluogi i’r staff wneud recordiadau o’u swyddfeydd eu hunain, yn ogystal â recordio cyflwyniadau a darlithoedd a drefnir yn ffurfiol. Ceir gwybodaeth am osod y feddalwedd ar Wefan Cwestiynau Cyffredin y GG. Mae’r feddalwedd hefyd yn cynnwys offer golygu sylfaenol sy’n galluogi i’r staff olygu’r recordiadau.\nGellir cyflwyno’r recordiadau trwy Blackboard, a chaiff mynediad at y deunydd ei reoli trwy safleoedd modiwl Blackboard sy’n bodoli eisoes. (Sut ydw i'n gwneud hynny?) Neu, gellir rhannu recordiadau’n allanol trwy ddolenni ar wefannau ac ati.\nGall staff y Gwasanaethau Gwybodaeth roi cyngor a chymorth am amrywiaeth o agweddau sy’n ymwneud â CourseCast:\nGosod, ffurfweddu a defnyddio’r feddalwedd yn sylfaenol. Cewch hyd i lawer o’r wybodaeth hon ar Wefan Cwestiynau Cyffredin y GG. I gael rhagor o gymorth e-bostiwch gg@aber.ac.uk\nHyfforddiant a chyflwyniadau adrannol. Mae staff y Gwasanaethau Gwybodaeth yn barod iawn i roi cyflwyniadau sylfaenol i CourseCast i adrannau neu grwpiau bach. Cysylltwch â gg@aber.ac.uk i drafod eich gofynion.\nGwella dysgu ac addysgu trwy recordiadau clywedol a fideo. Gall y Tîm E-ddysgu roi cyngor am amrywiaeth eang o faterion sy’n ymwneud ag integreiddio recordiadau i ddysgu ac addysgu. I gael rhagor o wybodaeth e-bostiwch is-alto@aber.ac.uk\nRhoi gwybod am ddiffygion. Os ydych yn cael unrhyw broblemau â naill ai’r feddalwedd recordio neu â’r caledwedd sydd wedi’i osod yn yr ystafelloedd (microffonau ac ati), cysylltwch â'n Tîm Gwasanaethau Cwsmeriaid\nYn ogystal ag ymdrin â’ch ymholiadau, rydym yn barod i ystyried unrhyw awgrymiadau neu adborth gan ddefnyddwyr CourseCast. Mae eich adborth yn ein helpu i wella’r gwasanaeth a gynigir gennym.\nEfallai y codir tâl ar gyfer llogi eitem neu ar gyfer defnyddio gwasanaeth a bydd yn rhaid cael archeb adrannol am unrhyw wasanaethau y codir tâl amdanynt.


Uchelgais Gogledd Cymru | Gwobrau 'Wales Start-Up' – goleuni ar ysbrydoli busnesau bach\nGwobrau 'Wales Start-Up' – goleuni ar ysbrydoli busnesau bach\nGan: Alwen Williams\nDarn barn gan Alwen Williams, Cyfarwyddwr Portffolio Bwrdd Uchelgais Economaidd Gogledd Cymru\nYr wythnos diwethaf, fe mynychais Wobrau 'Wales Start-Up' yn Depot yng Nghaerdydd. Y digwyddiad yma oedd fy nigwyddiad byw ac wyneb yn wyneb cyntaf ers 2019, roedd yn wych gweld wynebau cyfarwydd, cwrdd â phobl newydd ac yn bwysig clywed am y gwaith a wnaed gan y rhestr ysbrydoledig o fusnesau Cymru. Sefydlwyd y gwobrau blynyddol yma yn 2016 i ddathlu a chydnabod llwyddiant busnesau newydd yng Nghymru.\nEleni, roedd yna deimlad arbennig i'r gwobrau. Mae dod ynghyd â channoedd o bobl yn yr un lle wedi bod yn arf absennol yn ein 'bag busnes' ers deunaw mis bellach. Gan fy mod yn ystyried 'hen law' ar y pethau hyn, cefais fy synnu fy mod yn teimlo'n nerfus wrth i'r noson nesáu.\nRoedd y noson wedi'i gosod ym mherffaith, agored a chwbl berthnasol ar gyfer digwyddiad o'r fath i gydnabod busnesau newydd. Yr wyf yn cymeradwyo'n llwyr y trefnwyr am ei wneud yn lleoliad hamddenol, pleserus ac anffurfiol iawn a'i gwneud yn hawdd i mi deimlo'n gyfforddus yn yr amgylchoedd.\nYn llawn straeon llwyddiant a cherrig milltir roedd y noson yn ddathliad o gyflawniadau sylweddol ac arddangosiad arloesedd a gwydnwch busnesau Cymru, llawer ohonynt wedi datblygu a thyfu drwy gyfnod heriol a chythryblus.\nUn o'r busnesau arbennig o ysbrydoledig oedd cwmni Biwmares innDex. Enillodd y cwmni'r categori 'North Wales Start-Up', a noddwyd gan Fwrdd Uchelgais Economaidd Gogledd Cymru. Mae'r cwmni'n wir ysbrydoliaeth ac yn eiriolwr dros arloesi yng Nghymru ac mae eu busnes eisoes yn arwain at ganlyniadau gwych.\nWedi'i sefydlu gan George Smithies ac Aaron Vousden, dau Beirianydd Sifil Yng Nghymru, dechreuodd InnDex ar ôl nodi bwlch yn y farchnad adeiladu. Roedd y ddau sylfaenydd yn cydnabod diffyg gwybodaeth a sgiliau rhwng cwmnïau adeiladu a'u dealltwriaeth a'u defnydd o dechnoleg. Roedd tasgau syml fel iechyd a diogelwch, rheoli amser a thasgau yn heriol ac yn cymryd llawer o amser i gwmnïau adeiladu gan na allent ddefnyddio'r dechnoleg sydd ar gael i wneud eu gwaith yn fwy effeithlon.\nErbyn hyn mae gan y cwmni werth cyfunol o £1.8 biliwn ac maent wedi cwblhau dros 32,000 o gyfnodau ymsefydlu i helpu cwmnïau adeiladu gyda'u tasgau- a dydyn nhw ddim yn dangos arwyddion o stopio!\nYr hyn y gallwn ei ddysgu o stori InnDex yw'r pwysigrwydd a'r cyfleoedd sy'n deillio o ddigido ac arloesi. Meddwl yn wahanol am sut y gall technoleg symleiddio, gwella a diogelu a sicrhau prosesau busnes hanfodol yn y dyfodol. Mae eu llwyddiant yn dangos bod angen entrepreneuraeth yng Ngogledd Cymru a gall rhywbeth mor syml â nodi'r cyfle a phlygu bwlch gwybodaeth fod yn sylfaen i lwyddiant mawr mewn busnes.\nGyda'r Cynllun Twf yn mynd rhagddi'n frwd, a chynlluniau buddsoddi cyfalaf ar waith ar gyfer ein sectorau allweddol a'n hardaloedd twf, mae'n amser gwych i fusnesau newydd a rhai sy'n bodoli eisoes sefydlu, arloesi a thyfu yng Ngogledd Cymru.\nMae busnesau bach yn hanfodol i lwyddiant ein heconomi ranbarthol a chenedlaethol ac mae Gwobrau Busnesau Newydd Cymru yn ddathliad gwych o'r holl fusnesau a enwebwyd. Rwyf eisoes yn gyffrous ar gyfer digwyddiad y flwyddyn nesaf!


Cymorth a Chydweithredu â Chyn-fyfyrwyr - Prifysgol Abertawe\nCymorth a Chydweithredu â Chyn-fyfyrwyr\nA chithau’n Raddedigion Peirianneg a Gwyddor Chwaraeon ein prifysgol, rydyn ni’n dwlu ar fod mewn cysylltiad â chi er mwyn gwybod sut y mae pethau’n mynd. Mynnwch gip isod ar y ffyrdd y gallwn ni barhau i weithio gyda’n gilydd a sut y gall ein tîm barhau i’ch cefnogi chi.\nArolwg cenedlaethol yw Hynt Graddedigion (a adwaenid fel DLHE gynt) sy’n casglu gwybodaeth am weithgareddau graddedigion, ar y cyd â’u safbwyntiau, 15 mis ar ôl iddyn nhw gwblhau’u hastudiaethau.\nMae’n bwysig bod yr holl raddedigion yn cwblhau’r arolwg hwn gan y bydd yn rhan o’r metrigau y bydd darpar fyfyrwyr yn eu defnyddio wrth benderfynu pa brifysgolion y byddan nhw’n cyflwyno cais ar eu cyfer a bydd wrth reswm yn dylanwadu ar safle eich alma mater yn y rhestrau o’r prifysgolion gorau yn ogystal â’i henw da.\nDewch i wybod mwy am Hynt Graddedigion yma a gofalwch eich bod yn diweddaru’ch manylion cyswllt i gadw mewn cysylltiad!\nByddwch chi’n derbyn e-bost gan Hynt Graddedigion yn eich gwahodd i lenwi’r arolwg ar-lein. Hwyrach y byddwn ni’n cysylltu â chi dros y ffôn ac yn gofyn ichi lenwi’r arolwg dros y ffôn. Os na allwn ni gysylltu â chi, efallai y byddwn ni’n ceisio cael yr wybodaeth gan drydydd parti megis aelod o’r teulu (e.e. gan riant neu frawd neu chwaer) gan ddefnyddio rhif yr oeddech chi wedi’i roi i’r Brifysgol (megis rhif cartref neu’r berthynas agosaf) os ydyn nhw’n deall yn dda'r hyn rydych chi’n ei wneud.\nADNODDAU A CHYMORTH I RADDEDIGION\nLlwyfan yw Swansea Uni Connect sy’n golygu bod ein graddedigion yn gallu cadw mewn cysylltiad. Mae hefyd yn caniatáu i’n cyn-fyfyrwyr roi cymorth i raddedigion sy’n chwilio am gysylltiadau neu gyfleoedd yn y farchnad swyddi. Mae’r safle yn cynnwys swyddi wedi’u teilwra sy’n bwydo i mewn i’ch disgyblaeth ond mae cyn-fyfyrwyr hefyd yn cynnig cyflwyno myfyrwyr presennol i’w henwau cyswllt, ateb cwestiynau penodol am y diwydiant, agor drysau yn eu gweithleoedd neu hyd yn oed gwrdd (yn rhithwir) am goffi.\nEin gobaith yw y byddwch chi’n ymuno â ni ac yn ailgysylltu â chymuned cyn-fyfyrwyr Abertawe!\nCymorth Cyflogadwyedd Parhaus\nRydyn ni yma o hyd i estyn cymorth ichi pan fydd ei angen arnoch chi. Gallwn ni helpu o ran CV a cheisiadau, cyfweliadau a chanolfannau asesu a gallwn ni hefyd ychwanegu eich enw at ein rhestr ddosbarthu er mwyn anfon cyfleoedd atoch chi ar gyfer swyddi i raddedigion. Cysylltwch â ni unrhyw bryd am gymorth drwy e-bostio eng.employability@abertawe.ac.uk neu spex.employability@abertawe.ac.uk.\nMae Academi Cyflogadwyedd Abertawe ar gael hefyd i roi cymorth hyd at ddwy flynedd wedi ichi raddio. Maen nhw’n cynnig gwybodaeth am yrfaoedd yn ogystal â chyngor ac arweiniad gan Ymgynghorwyr Gyrfaoedd cymwys a diduedd sydd ar gael ichi wyneb yn wyneb, dros y ffôn, drwy Skype neu e-bost. Dewch i wybod mwy yma.\nCYN-FYFYRWYR A CHYDWEITHREDU Â BYD DIWYDIANT\nYdych chi’n gweithio ym myd diwydiant? Gallwn ni weithio gyda chi i:\nHysbysebu cyfleoedd ar gyfer lleoliadau a swyddi i raddedigion ar ran eich cwmni a chynorthwyo o ran recriwtio\nSiarad yn uniongyrchol â’n myfyrwyr drwy ein Sgyrsiau gyda Chyflogwyr\nRecriwtio myfyrwyr israddedig neu fyfyrwyr PhD ar gyfer lleoliadau Blwyddyn mewn Diwydiant\nTrefnu ymweliadau â safle’ch cwmni\nHysbysu’r cwricwlwm drwy ymgynghori ar Baneli Cyswllt Diwydiannol ar gyfer eich pwnc\nCreu prosiect blwyddyn derfynol ar gyfer myfyrwyr sy’n canolbwyntio ar eich cwmni\nRhannu eich profiadau fel cyn-fyfyriwr\nGwyddor Chwaraeon ac Ymarfer Corff: spex.employability@abertawe.ac.uk\nPeirianneg / Gwyddor Chwaraeon ac Ymarfer Corff


Defosiwn Dyddiol MEC - 29 Ebrill 2020\nAtebodd Ioan hwy: Yr wyf fi’n bedyddio a dŵr, ond y mae yn sefyll yn eich plith un nad ydych chi’n ei adnabod.\nHoffwn ysgrifennu atoch bore ma am rywbeth ddaeth i fy meddwl yn ddiweddar wrth ddarllen yr adran am eiriau Ioan Fedyddiwr ynglŷn â’n Harglwydd, fel y gweler uchod.\nDoedd y dynion roedd Ioan yn siarad gyda hwy ddim yn gwybod nac yn ymwybodol bod Iesu yn eu plith ac mae felly o hyd. Mae 'na filiynau o bobl sydd ddim yn gwybod bod Crist yn eu plith er y gellir ei weld yn glir o gael llygaid i’w weld.\nAmlygir Ei bresenoldeb, Ei rym a’i ddylanwad yn holl ryfeddodau’r cread, a gellir olrhain Ei ragluniaeth drwy bob cyfnod mewn hanes. Er hynny mae miliynau’n gweld y pethau hyn ond heb ddeall pwy sy’n gyfrifol am y cyfan. “Y mae yn sefyll yn eich plith un nad ydych yn ei adnabod.” Mae o yno, ond naill ai ni chaiff ei adnabod neu caiff ei ddiystyru a’i anwybyddu.\nYn ystod y pandemig rydym i gyd wedi’n symud o glywed fel y mae miloedd o bobl yn barod i beryglu eu bywydau eu hunain er mwyn arbed eraill rhag dioddef effeithiau ofnadwy’r feirws hwn. Gwelwn feddygon a nyrsys yn arbennig yn ceisio’n daer i achub bywydau pobl. Mae nhw’n gwneud hyn nid yn unig yn achos y bobl dda a theilwng ond hefyd gyda’r gwaethaf yn ein cymdeithas. Maent yn eu gweld fel bodau dynol sydd angen cymorth ac maent yn barod i aberthu cymaint er mwyn eu hamddiffyn a’u cadw’n fyw. Mae hyn wedi digwydd ar draws y canrifoedd wrth i rai o aelodau gorau a mwyaf gwael ein cymdeithas dderbyn cymorth gan eraill sy’n rhoi eu bywydau eu hunain yn y fantol i’w trin. Mae llawer wedi marw hyd yn oed wrth wneud hynny. Pam bod hyn yn digwydd? Beth sy’n pery i rywun geisio achub person arall, boed yn dda neu’n ddrwg, a’i chipio’n ôl o afael dioddefaint a marwolaeth? Beth sy’n ysgogi’r fath garedigrwydd a pharodrwydd?\nNid oes gan esblygiad, nac anffyddiaeth yr ateb ac mae’n drist nodi nad oes ateb gan lawer o grefyddau chwaith. Ceir yr ateb yn nysgeidiaeth y Beibl ynglŷn â natur dyn wedi’r cwymp. Rydym i gyd wedi’n creu gyda delw Duw yn ein natur, ac er bod pechod wedi effeithio ar bob rhan o’n bod erys elfennau o ddaioni a charedigrwydd yng ngwead pob un ohonom. Yn aml byddwn yn cyfeirio at hyn fel ‘gras cyffredinol.’ Duw. Yn Ei ras a’i garedigrwydd, mae Duw wedi gosod yr ymdeimlad yma o foesoldeb ac o beth sy’n gywir ac yn anghywir, ynghyd a’n cydwybod o’n mewn. Serch hynny faint o’r bobl garedig, gofalus a hyd yn oed arwrol hynny nac ychwaith o’r rhai sy’n derbyn cymorth ac sydd mor fawr eu hedmygedd ohonynt, sy’n ymwybodol o’r ffaith fod yr awydd i ofalu ac i dosturio’n deillio o’r natur sy’n rhodd gan Dduw? Mae Un yn sefyll yn eu plith nad ydynt yn ei adnabod. Nid ydynt yn sylweddoli chwaith na all eu gweithredoedd da, pa mor glodwiw bynnag y bont, fyth ddod ac iachawdwriaeth iddynt o rym a chanlyniadau tragwyddol bechod. Mae’n rhaid wrth Yr Arglwydd Iesu Grist a’i waith gorffenedig. “Trwy ras yr ydych wedi eich achub, trwy ffydd. Nid eich gwaith chwi yw hyn; rhodd Duw ydyw; nid yw’n dibynnu ar weithredodd, ac felly ni all neb ymffrostio” (Effesiaid 2:8). Mae gair Duw’n ein dysgu hefyd “Go brin y bydd neb yn marw dros un cyfiawn. Efallai y ceir rhywun yn ddigon dewr i farw dros un da. Ond prawf Duw o’r cariad sydd ganddo tuag atom ni yw bod Crist wedi marw drosom pan oeddem yn dal yn bechaduriaid.” (Rhufeiniaid 5:7-8)\nDaeth Yr Arglwydd Iesu i’r byd yma i geisio ac i gadw’r hyn oedd ar goll ac, er iddo esgyn i’r nef, mae’n bresennol o hyd drwy ei Ysbryd.\nMae ei Ysbryd ar waith bob dydd ac yn enwedig wrth i ni addoli ac eistedd o dan weinidogaeth Gair Duw. Yn ystod yr addoliad gall pobl Dduw gael eu cyfareddu wrth glywed Duw’n siarad gyda nhw tra ar yr un pryd mae eraill yn eistedd o dan yr un weinidogaeth mewn diflastod llwyr. “Y mae yn sefyll yn eich plith un nad ydych yn ei adnabod.”\nGyda thristwch rhaid dweud bod miliynau o hyd yn ein byd y gellir dweud amdanynt: ’Y mae yn sefyll yn eich plith un nad ydych yn ei adnabod.”\nOnd gallwn ni ei adnabod, drwy ei weld fel y’i ceir yn yr Ysgrythur - yn yr hon mae Duw’n datgan y bydd yn achub pob un sy’n troi ato mewn edifeirwch a ffydd.\nMi glywaf dyner lais Yn galw arnaf fi I ddod a golchi 'meiau i gyd Yn afon Calfari.\n‘Rwy’n dod yn sŵn y llais - Hyfrytaf lais y nef, I fynydd Duw, at wleddoedd rhad Ei ras a’i gariad Ef.\n“Yn hyn y mae cariad: nid ein bod ni’n caru Duw, ond ei fod ef wedi ein caru ni, ac wedi anfon ei Fab i fod yn iawn dros ein pechodau.” (1 Ioan 4:10) “Nid oes gan neb gariad mwy na hyn, sef bod rhywun yn rhoi ei einioes dros ei gyfeillion...” (Ioan 15:13)


Neuadd Trehopcyn | citrusarts\nCartref Citrus Arts a Chymdeithas Les Henoed Ward y Rhondda\nNeuadd Gymuned Trehopcyn ydi’r enw newydd ar Neuadd Les Pensiynwyr Ward y Rhondda yn Nhrehopcyn, Pontypridd.\nMae Neuadd Trehopcyn yng nghalon y gymuned. Capel Wesle hardd ydi’r neuadd a ddefnyddid yn daflod yn ystod hanner cynta’r ugeinfed ganrif. Ers y 1950au mae’n eiddo Cymdeithas Les Henoed Ward y Rhondda ac yn awr rydym yn gofalu am yr adeilad ac yn ei gynnal a’i gadw ar y cyd.\nRydym wedi dechrau graddol gyflwyno nifer o ddigwyddiadau a gweithgareddau yn y Neuadd, gan gynnwys clybiau cymdeithasol, Citrus Pips a chyfarfodydd. Yn 2021, ynghyd â’r perchnogion a defnyddwyr eraill yr adeilad, byddwn yn bwrw golwg ar ddatblygu’r adeilad ymhellach fyth.\nRhowch wybod i ni beth ydi’ch meddwl chi.\nRhaglen y teulu at y gwanwyn haf\nAr ôl bod dan glo dan do ers cyhyd, mae Citrus Arts a Lles Henoed Ward y Rhondda wrth eu boddau o ddod â’n rhaglen wych atoch chi, o sesiynau blasu’r celfyddydau, creadigol a chymunedol i’r teulu i gyd roi cynnig arnyn nhw.\nBwriwch olwg ar yr amserlen gyferbyn i gael rhywbeth at ddant pawb. Pa un a ydych chi’n animeiddiwr yn ôl eich bryd, yn ganwr brwsh gwallt, neu’n bencampwr cylchyn hwla yn ddistaw bach, neu os ydych am ddod draw am sgwrs a dishgled; pa un a ydych chi’n bump oed neu’n bump a phedwar ugain, gobeithio’n wir y cewch chi rywbeth sy’n goglais eich ffansi chi yn Neuadd Trehopcyn!\nAc os nad oes dim byd i chi? Mae arnom eisiau gwneud Neuadd Trehopcyn yn lle i bawb gael chwilio eu creadigedd a chysylltu â’u cymuned. Dewch heibio, eisteddwch a wnawn i ddishgled i chi, estyn y sgedins a gewch chi roi’ch syniadau i ni, a’ch ymateb a’ch awgrymiadau.\nDros yr ychydig fisoedd i ddod, byddwn yn rhoi cynnig ar wahanol sesiynau a ffyrdd o weithio i gael gwybod be sy’n taro ein cymuned orau, felly dewch yn rhan o’r gwaith yn awr i helpu i lunio hwb cymunedol creadigol arbennig Trehopcyn!\nSadurwn 2 Gorffennaf am 1pm\nCanu gyda Johnathon Rowland-Beer\nOs gallwch anadlu gallwch ganu! Bydd Jon yn eich helpu i fagu blwch offer i gefnogi eich llais canu drwy gynhesu ac ymarferion, yn ogystal â chanu caneuon difyr a mwynhau defnyddio eich llais.\nSadurwn 9fed Gorffennaf am 10am\nGweithdy Blasu Syrcas i’r Teulu\nChwarae syrcas i’r teulu!\nRhowch gynnig ar jyglo, troelli platiau, y cylchyn hwla, y weiren dynn ac yn y blaen.\nYn hwyl, yn gorfforol ac yn gynhwysol gyda thiwtoriaid profiadol ac awyrgylch cyfeillgar Neuadd Trehopcyn newydd ei hailwampio.\nSadwrn 9fed Gorffenaf am 1-4pm\nTro a Sgwrs gyda Gilly Adams\nBydd Gilly’n arwain taith gerdded o Neuadd Trehopcyn tuag at Barry Sidings, yn trafod Gweinyddu a defod, yn canolbwyntio ar fawrygu’r dirwedd ar hyd y ffordd a gydag ambell i beth i brocio sgrifennu creadigol.\nErbyn diwedd y gweithdy gobeithio y bydd gennym destunau ar ddu a gwyn am dirwedd a chymuned yr ardal, efallai rhai gobeithion am a ddaw.\nSadwrn 16 Gorffenaf am 11-1pm\nPlu Macramé - Dechreuwyr\nMae i’r croglenni cain, eco-gydnaws yma deimlad naturiol a swyn gwledig.\nBydd dysgu’r dechneg clymu macramé yma’n rhoi lle i chi greu croglen ddihafal efo’r oes i’ch aelwyd.\nDarparir y deunyddiau i gyd.\nSadwrn 23 Gorffenaf am 11am\nSgrifennu Creadigol gyda\nMae yna le i bob llais ym myd sgrifennu creadigol ac i’r theatr. Gewch chi ddysgu sut i gyfleu eich lle, eich diwylliant a’ch dosbarth a dathlu eich hunaniaeth, eich brogarwch a’ch synnwyr perthyn gyda’r nofelydd a’r dramodydd Rachel Trezise.\nEich Neuadd chi ydi hon. Oes arnoch chi eisiau defnyddio’r fan?\nEich man gymuned chi ydi Neuadd Trehopcyn. Mae arnom ni eisiau i chi ein helpu i’w defnyddio. Mae’n fan hynod werthfawr i’n cymuned ei defnyddio. Os ydych chi’n grŵp cymuned, yn artist neu os oes arnoch eisiau llogi’r fan i greu neu i ymarfer, cysylltwch â ni ar admin@citrusarts.co.uk a gallwn fynd â chi o gwmpas yr adeilad.\nYn byw yn y cyffiniau ac yn methu dod i’r Neuadd?\nOs ydych chi’n gwarchod, rydym yn rhedeg Bocsys Ffenestri er Lles\nOs ydych chi’n nabod rhywun ym Mhontypridd sy’n gwarchod neu efallai’n dioddef oherwydd ynysu yn ystod Argyfwng COVID-19, gallwn anfon bocs ffenest atyn nhw’n llawn gweithgareddau.\nCysylltwch ag admin@citrusarts.co.uk\nRhowch help llaw i ni ailwampio’ r Neuadd!\nYn ystod mis Rhagfyr bydd Citrus Arts yn rhedeg cyfres o weithdai crefft Dolig o’n cartref yn Neuadd Gymuned Trehopcyn.. Ymgofrestrwch yma i sesiynau ymarferol, yn-cadw-pellter-cymdeithasol-ac-eto’n-gymdeithasol lle cewch chi ddysgu gwneud torchau ac addurniadau Dolig, gan ddefnyddio deunyddiau naturiol ac eco-gydnaws. Mae’r Gweithdai am ddim i gadw lle ynddynt, ond rydym yn gofyn am rodd – dyweder £10 neu ragor – tuag at gostau hwylio Neuadd Gymuned Trehopcyn yn barod i agor yn y Flwyddyn Newydd!\nHyd yn hyn mae Citrus Arts ac y cyd â Chymdeithas Les Henoed Ward y Rhondda wedi llwyddo i godi dros £50,000 tuag at atgyweirio roedd ei fawr angen. A Cham Cynta’r gwaith ar y gweill ac yn mynd yn dda, mae gofyn jobyn mawr tacluso a glanhau i fod yn barod i agor i’r cyhoedd yn y flwyddyn newydd, tra byddwn ni’n gweithio tuag at godi rhagor o arian at yr Ail Gam.\nHelpwch ni i godi llecyn celfyddydau creadigol newydd tan gamp i’r Rhondda.\n*Mae’r sesiynau’n addas i bob oed ond efallai y bydd rhieni am roi cymorth i blant iau.\nUn o brosiectau Citrus Arts a Lles Henoed Ward y Rhondda. Cefnogir gan Gronfa Gymuned y Loteri, grant Gweithgareddau Cymuned Covid RhCT a Bwrdd Iechyd Cwm Taf.